**АКАДЕМИКТІҢ СЕМЕЙГЕ КЕЛУІ**

***Қам көңілдің қайғысына дауа бол,***

***Жолда шаршап, шалдыққанға сая бол!***

* ***Қожа Ахмет Яссауи***

**Жолда**

 «Үйден қырық адым шықсаң - мүсәпір, қаладан қарға адым ұзасаң - міскінсің» дейтін сапарсөз, әдетте, жолдағы жолаушыға айтылады. Тіпті өмір дегеннің өзі де жол үсті емес пе: онда көл де кездеседі - жүзе біл... Шөл де кездеседі ­- төзе біл... Тау да кездеседі­ - шыға біл... Жау да кездеседі - жыға біл... Бірақ әркімнің өз жолы бар. Егер сол жолда кімде-кім оза шапса, соның алған беті қабыл болсын дейміз! *(Былтыр менің де көп уақытым жолда өтіпті. Жұмыс бабымен 365 күннің 153 күнінде үйде болмаппын).*

 2017 жылдың 25-ші мамыры, түнгі сағат - 3:30. Ерзат екеуміз Семейдің Елордаға шығар қайықаузынан Астанадан келетін қадірменді мейманымызды күтіп жүрміз. *(Ерзат Жетібай - Семейдің Шәкәрім атындағы университетінің профессоры, философия ғылымдарының кандидаты).* Аса сергек те емеспіз, маужырап кетпейік деп ауық-ауық самбырлап сөйлеген боламыз.

 Айналада құлаққа ұрған танадай өлі тыныштық орнаған. Алаш рухымен тыныстап тұрған сайыпқыран қаламыз да сырт көзге ұйқыдан оянғандай көрінгенімен, қайтадан мүлги бастаған сыңайлы. Сонадайдан ерке Ертістің сылдыры мен қарағайлы қара орманның сыбдыры талып естіледі. Әлсіз болса да, бойды тербеп, ойды оятуға бекінген өңірдің жеңіл де желпіністі самалы жібектей есіп тұр. Тек түн түнегін түре қуған әсем ай сүттей жарық...

Иә, қараңғыда адаспас үшін жарық ай түнде керек болса, ал өмірде адаспас үшін нұрлы ақыл күнде керек-ау, адамға. Әдетте де солай, ақылың не десе, жүрегің де соны құптайды ғой!

 Ай демекші, бағзыдан жеткен бір аңызда: «Дүние жаралғалы Ай Күнге жете алмай келеді, олар о баста ерлі- зайыпты екен, екеуінен жұлдыздар туған, әзәзіл айырған» деседі. Бұл аңыз жөнінде неміс ұлтының ұлы ойшылы Гете былай дейді: «Бір-біріне ғашық болып қосыла алмау - дүниедегі кемдіктің ең ұлысы». Япырм-ай, зәреңді ұшыратын неткен ауыз ауыр сөз еді?!.

 «Ойлы адамға ой да көп, уайым да көп...» демекші, кейде осылай оңаша қалғанда қалың ойдан өртеніп кете жаздаймын. Әсіресе жол тосқанда және жолға шыққанда.

 Біздің тосқан адамымыз - «Жас-Ай» медициналық орталығының Бас директоры, медицина ғылымдарының докторы, профессор, академик, ҚР Денсаулық сақтау ісінің үздігі, Вена халықаралық университетінің «Құрметті профессоры», Халықаралық шығармашылық және шығыстық емдеу академиясының академигі, халықаралық «Сократ» орденінің және БҰҰ-ның халықаралық «Құрмет белгісі» орденінің иегері, ҚР «Ерен еңбегі үшін» медалінің иегері Жасан Зекейұлы.

«Бір адамға байланысты бір адамның болашағы» *(М. Шаханов)* дегендей, менің дүниетанымына елеулі дәрежеде әсер еткен адам - Жасан Зекейұлы жайлы жазғандарымды қазіргі таңда публицистикалық жолмен жарыққа шығарып жүрмін.

«Алмас сегіз қырлы болады» демекші мен білген Жәкең өте сұңғыла, ақылына қажыр-қайраты дөп келген аса келісті жігіт ағасы. Оның өне-бойы толған Ұлттық Рух, ал ілімі мен мұраты - қазақ қамы! Кешегі жұртына қамқор болған Бек Жәкіұлындай әулиенің тұяғы - бұл. Небір қатерді басынан өткерген болат өзек жан. Ажал «мықты бол!» деп қабырғасын суырып алғанда да тағдырына қасқайып тік қарап тұрған *(дұшпандардың қастандығынан ағамыз «Малайзия» жерінде бір рет өліп-тірілген).* Ол іштей күңірене жүріп, өз жарасын өзі жалап жазылатын бөрілерше аса қайсар әрі қарағайдың қарсы біткен иір бұтағындай өте мығым. Сондықтан да ол өмірде қорғануды емес, тек шабуылдап қамал алуды мақсат тұтты. Иә, «сын ­- ерді шыңдайды, қорқақты қинайды» дегендей, Жәкеңді өмірдің өзі шыңдады. Бұл тападай тал түстегі шындық!

 Ер адамның көңілі күніне жеті рет жетімсіреп, сегіз рет сергелдеңге түседі деген рас екен. Бірде Жәкең:«Айдын бауырым, кейде өмірдегі жеңісім дегенің - жеңілісің, ал жеңілісім дегенің жеңісің де болып кетеді. Мейлі, қарға біткен қарқылдап, қырандарды жамандасын. Бірақ қыран әрдайым өз биігінде қала береді. Өйткені ол құзар шыңның басында жарық дүниеге келген. Оның қанаты да қақаған қыстың ең қаһарлы айы - қаңтарда желге қарсы ұшып қатаяды. Абай атамыз: «Биік мансап - биік жартас. Оған қалықтап ұшып қыран да шығады, жорғалап жылжып жылан да шығады» дейді. Бірақ қыран жеткен биікке жыланның жеткенін мен әлі естіген жоқпын. Сондықтан да, қырандармен қатар ұшқың келсе, күркетауықтармен бірге жайылма! Баяғыда «алыс пен жақынның арасы қандай болады?» деген сауалға бір ғұлама: «Надан мен білімдінің арасындай болады» депті. Жәкең осыны айтты да қалың ойға шомып кетті. Мен: «Ағамның айтқандарын жазып ала қояйын» деп қолыма қаламымды ала бердім...

Қаншама жылдардан бері жазуды жанымызға серік етіп жүргендіктен болар, мен секілді жазарман қауым үшін күштің бәрі қаламда. Біздің көпшілігіміз хакім Абайдың: «Ет-жүрексіз ерніңнің айтпа сөзін» деген ескертпесін санамызда қатаң ұстап, «жүрек» дейтін кітаптан алып мақала жазамыз. Міне, сол мақаладан жазушының өмір жолы басталады. Әуелі тақырып жете меңгеріледі, игеріледі *(Әйтпесе сенделген сөйлемдер мен сенімсіздеу жазбалар көбейіп кетеді).* Сонда ғана жазушы мақаласының иін кәсіби деңгейде мейлінше қандырады, жазғаны тартымды оқылады және оқырманды танымдық құндылығымен баурай алады. Әрине, оған шабыт керек. Ал шынайы шабыт адами мүддеден, адамгершіліктен ғана туады. Бірақ ол шабыт ағыл-тегіл ақтарылса да, өте еркін әрі уытты және шыншыл болады екен. Сөз сиқырына сұғынтып жүріп - ақ майда оқиғалардың өзін де тізбектеп келіп, үлкен бір мәселеге әкеліп тірей саламыз. Иә, санаңа сәуле, зердеңе ақыл болып құйылатын кетпендеген, батпандаған сөздері- ай қазақтың. Сол сиқырлы сөзбен рухани байлықты танытудан артық ешқандай құбылыс та жоқ шығар, сірә?! Содан ғой, тағдыр біздерді тізеден сүріндірсе де, тілімізден сүріндірмесін дейтініміз. Егер жүрек таза болса, тілден әдемі сөздер шығады, тамаша ойлар туындайды. Міне, сол ойды көре білген адамның өзі де көреген! Мен сондай көреген жандардың бірі Жасан Зекейұлы дер едім.

Өзім білгелі Жәкең қаншама бұлақтың аузын тұмшалаған арамшөптерін жұлып тастап, көзін ашты, қаншама дарындардың шығармашылық көгіне қанат қағуына мүмкіндік туғызды. Ол жөнінде телеарналар мен БАҚ-та айтылып та, жазылып та жүр.

**Ерейментауда**

Жәкеңдер Семейге қарай жолға шығамыз деп дайындалған 24 мамыр күні емделуге келген халықтың қарасы да біршама қалың болыпты. Бірақ Жәкең оларды да қарап үлгеріп, әуежайға да өз уақытында барған ғой. Ал ұшақтан бәрібір қалып қойған. Бұл кезде біздер ағамызды әуежайда күтіп отырған едік. Соны білетін Жәкең іле-шала маған хабарласып, болған жағдайды бір-екі ауыз сөзбен қысқа қайырды: «Жол қалай, бауырым? Мен көлікпен шықпақшымын» ­- деді.

«Алыс деме, жүріп кетсең, жетерсің, ауыр деме иыққа алсаң, көтерерсің» дегендей, біршама ұзақ жерден келе жатқан Жәкеңдер алдымыздан андыздап шыға берді. Жүрістері тау құлатардай екпінді, қозғалыстарында салтанаттылық байқалады. Ерзат екеуіміз ағамызды серіктерімен бірге құшақ жая қарсы алдық. Аман-саулық сұрасқаннан кейін Жәкең: «Кеше 16:00-де ұшатын «SKAT» авиакомпаниясының ұшағынан қалып қойдық. Сөйтсек олардың бір олқылығы VIP залында күтіп отырған жолаушыларға хабарламайды екен. Бірақ Аллаға шүкір, есесіне міне, өз көлігіммен «өзіме-өзім қожа» дегендей 12 мүшем сау қалпымда Семейге жетіп алдым, тәубә!» ­- деді екі беті алабұртып.

Жәкеңдер жолшыбай Ерейментау өңіріне соғып, ондағы Торғай ауылында өзінің жеке кәсібін дөңгелетіп отырған кәсіпкер досымыз Дүйсенов Ерболды ерте келіпті.

Осыдан бес ғасыр бұрын желмаясымен желе жортып, ұлан-байтақ даламыздан жердің жәннаты «Жерұйықты» іздеп шарқ ұрған Асан қайғы бабамыз *(Шыңғыс хан тұсында жасаған Үйсін Майқы бидің алтыншы ұрпағы (бұл қазақ тарихындағы үшінші- Майқы, оның шын аты Ұран болған, әділдігі мен шешендігіне бола Майқы атанып кеткен)* Сары Арқа төсіндегі осы Ерейментауды көргенде: «Желдің жеті есігі бар екен, қыс болса – жылқы тұрмас, жылқы тұрса – ішіндегі құлын тұрмас Ораздының жайлауы, Жиырлының қыстауы екен. Екі жағындағы ел бай болар да, қақ ортасын қоныс қылған ел кедей болар, бітісі жаман екен, бірімен-бірі төбелесе-тұғын кісі сықылды едірейіп тұрған, панасы жоқ дала секілді тау екен. Ерейментаудың құты жерінде емес, желінде***»*** депті. Бұл желді біздер «Сары Арқаның салқын самалы» деп атаймыз.

**Семейде**

Жәкең былтырдан бері маған: «Айдын бауырым, Алла қаласа келесі 2017 жылдың 3 маусымында 50 жасқа шығамын. Соған орай мамыр айының соңын ала, сенің туған жерің Ақсуаттағы «Ырғызбай әулиенің» басына барып тәу етсем, өткенімді екшеп, болашағыма ақ жол сұрап, тілек тілесем деймін. Сол жолда өзің серік болып, бастап жүрерсің» деп айтып жүруші еді. Енді міне, ағамның өзі айтқандай, Алла сәтін салған сияқты.

Астанадан шығып, Алматыға қайтқанға дейін жан-жақты ойластырылып, егжей-тегжейлі жоспарланған Жәкеңнің жұмыс жоспары бойынша, баратын бағытымыздың түп қазығы –­­­­­­­­­ Шығыс Қазақстан облысы Тарбағатай ауданының Ақсуат өңіріндегі «Ырғызбай әулие» *(әулие – «уәли» деген араб сөзінің көпше түрі, қазақша «қасиетті» деген мағынаны береді. Бұл сөз Құран Кәрімде Алла мен пайғамбарға қатысты «жебеуші», «жарылқаушы» деген мағынада айтылады. Ал хадистерде «жақын болу» деген мағынада, яғни Уәли Аллаһ «Аллаға жақын», «дос», «Алланың мейірі түскен» деген ұғымда ұшырасады)* кешені болды. Әйтсе де жолға шығар алдындағы жұмыс кестесінің тәртібіне қарай, «Қазақстан-Семей» мемлекеттік телеарнасында таңғы сағат 08:00- де өтетін «Қайырлы таң» бағдарламасының тікелей эфирі мен 16:00-де болатын танымдық-тағылымдық «Ой түйін» бағдарламасына бір ай бұрын жазылып қойған едік. Сонымен қатар «бітер істің басына, жақсы келер қасына» дегендей, дәл осы күні Семейдің Шәкәрім атындағы университетінде өткелі жатқан философия ғылымдарының докторы, профессор, ҰҒА академигі Ғарифолла Есімнің 70 жылдық мерейтойына академик Жасан Зекейұлы құрметті қонақ ретінде шақырылған-ды.

Міне, біріншіден, Алла сәтін салып, екіншіден, ұшақтан қалса да «уәделі мерзімде жетемін» деген сөзінен танбаған Жәкең *(жеке көлікпен жолға шығып кету туралы)* тез әрі дұрыс шешім қабылдауының арқасында телеарнаның екі хабарына да, Ғарекеңнің мерейтойына да қатысып үлгерді.

Әсіресе 850 шақырымдық жолды джип көлікпен басып өтіп, Семейге таң алдында ғана кірген Жәкеңнің жолсоқты болса да демалмай-ақ таңғы сағат 08:00-дегі «Қайырлы таң» бағдарламасына үлгергені үлкен абырой болды.

 **1-ші** **жүргізуші *(Евгений Проскурин):*** Друзья, я хотел бы представить гостья, который сегодня у нас в студии. Это уникальный человек во всех смыслах этого слова. Гость нашего города и нашей утренней программы основатель Восточной медицины в Казахстане доктор медицинских наук, профессор, академик, обладатель международного ордена «Сократ» Жасан Зекейұлы. Доброе утро!

**2-ші жүргізуші *(Маржан Нұрышева):*** Қайырлы таң, қаламызға, студиямызға қош келдіңіз! Көңіл-күйіңіз қалай?

**Жасан Зекейұлы:** Өте жақсы! Мына Семей деген қасиетті жер өзіміздің нағыз зиялылардың мекені ғой. Мұнда кешегі Абай атамыздың, Алаш арыстарының ізі қалған. Соған міне, тағзым етіп келіп отырмын.

**2-ші** **жүргізуші:** Рахмет, аға, қаламызға жиі келіп тұрасыз ба?

**Жасан Зекейұлы:** Меніңше біздің ұлтжанды азаматтарымыз өз иммунитетін, рухани байлығын жоғарылату үшін де, Семей жеріне бір жылда екі рет келіп-кеткені жөн деп ойлаймын. Бірінші *–* көктемде, екінші рет *–* күзде. Өйткені көктемде бұл жердің табиғаты ерекше бір күйге енеді, одан әрқандай адам шабыт алады. Әсіресе өскелең ұрпақ Абай атамыз бен Алаш арыстарының жүрген жерінің топырағын басса, олардың бойына да рухани күш-қуат құйылып, жастарымыз ұлт зиялыларының тарихи іс атқарған жерлерін өз көздерімен көріп қайтар еді. Ал күз мезгілінде келсе, иммунитеті күшейіп, қыстың қақаған аязына төтеп берер жақсы көңіл-күйге бөленер еді. Рухани байлыққа да кенелер еді. Сондықтан мен өзім де бұдан былай, Алла қаласа, жиі келіп тұрамын деп ойлаймын!

**2-ші жүргізуші:** Қандай мағыналы сөздер, көп рахмет! Енді өміріңізде, қызметіңізде қандай жақсы жаңалықтар болып жатыр? Жақында ғана халықаралық дәрежедегі марапатқа қол жеткіздіңіз. Құтты болсын айтамыз!

**Жасан Зекейұлы:** Мен енді Елбасымыздың «рухани жаңғыру» бағдарламасы жарияланғаннан бері, облыстар мен көптеген оқу орындарында, біздің «Нұр Отан»-ның бастауыш партия ұйымдары бар мекемелерде болып жүрмін. Қазақстандықтар бір жағадан бас, бір жеңнен қол шығарып, осы Үндеуге үн қосып, әрқайысысы өз әлінше жақсы жағынан жан-жақты үлестерін қосып жатыр. Ал мен өзім алдыңғыкүні ғана Алматы облысының орталығы *–* Талдықорған қаласында халықаралық стандарттан өткен әрі ғылыми тұжырымдамасы бар, медициналық жоғары оқу орындарына арналып жазылған 2 оқулығымды қазақ тілінде көпшілікке ұсындым. Өйткені, қазіргі кезде мемлекеттік тіл- қазақ тіліндегі медициналық оқулықтардың тапшы екендігі ащы да болса- шындық!Міне, соған өзімнің қосқан бір үлесім осы шығар деп айта аламын. Бірінші кезекте, мұндай игі шараға мұрындық болған Елбасымыздың «Мәдени мұра» бағдарламасы болса, екіншіден, оны жүзеге асырып жатқан жергілікті әкім-қаралар. Ал облыс басшыларының ішінде, соның көшбасында жүрген Алматы облысының әкімі Амандық Баталов мырзаға рахметімді айтқым келеді.

Талдықорғандағы «тіл сарайында» 39 кітаптың тұсаукесері бір күнде өтті. Кітаптардың барлығы Алматы облысы әкімдігінің қолдауымен жарық көріп отыр. Жыл сайын шамамен осыншама кітап шығарылады екен. Бұл игі іс шығыс өңірінде де жалғасын тапса екен деймін.

Бізде көпшілік адамдар өз ата-бабаларының тарихын, болмаса жаңадан шығып келе жатқан ақын-жазушыларды ғана жазумен шектеліп жүрген сияқты. Бірақ сол күні өткен дөңгелек үстелдегі отырғандардың негізгі сөзі «бізге ана жазушы, мына ақын емес, Елбасымыз айтқандай, қалай салауатты өмір салтын ұстанып өмір сүре аламыз, қайткенде ұзақ өмір сүруге болады, қайткенде иммунитеті мықты, мол рухани байлықты бойға сіңірген халық бола аламыз және қандай жолдармен, қандай бағдармен біз өз-өзімізді сақтандыра аламыз» деген сұрақтардың төңірегінде өрбіді.

Өкінішке қарай, жаңағы 39 кітаптың ішінде менің екі кітабым ғана оқулық кітап болып шықты, ал қалғаны *–* жазушылар мен ақындардікі. Бірақ дөңгелек үстелге қатысқандар әдеби кітаптарды емес, оқулықтарды көбірек шығару жайында өз ойларын білдірді. Демек оқулықтарға сұраныс бар деген сөз.

Семей өңірі – Қазақстан териториясында рухани байлығы мол, тарихы тереңде жатқан байырғы қала. Осы қалада ата-бабамыздан келе жатқан дәстүр мен тіл жақсы сақталған. Бұл – Абай атамыздың негізгі мектебі қалыптасқан жер. Сондықтан да, биылғы мынау соңғы қоңырауға атсалысып жатқан оқушылар мен студенттерге айтарым: университеттегі және мектептердегі оқу маусымы аяқталғаннан кейін, жазғы, қысқы демалыста уақыт тауып, Семей өңіріне келсе құба-құп. Шығыс медицинасында: «Адамның өзі – табиғат пен жер шарының көшірме нұсқасы*»* дейді. 109 элемент адам организмінде бар. Яғни біздің бойымызда барлық минералдар мен металдар бар деген сөз. Міне, соның бәрі сіздің туған жеріңіздің топырағы мен тұнық бұлақ сулары және батагөй ақсақалдардың батасы, сондай-ақ, халықтың сізге берген бағасы мен шапағатының қуатынан пайда болады. Бата алып, рухы мен қуатын көтеретін жерге көбірек барған адамдардың жұмыста да, оқуда да, болашақта да шығар биігі зор болады. Сондықтан Семей- әлем қазақтарының, әлем түріктерінің жиі келіп, тағзым етіп тұратын мәдени орталығы болса деген ойым мен үмітім бар.

**2-ші жүргізуші:** Жасан Зекейұлы, біздің «қайырлы таң» бағдарламасы таңғы бағдарлама екенін білесіз, осыған орай дәрігер, академик ретінде қаламыздың тұрғындарына бағалы, құнды кеңестеріңіз болса, осындай сәтті пайдаланып айтып берсеңіз, ұзақ өмір сүрудің сыры неде?

**Жасан Зекейұлы:** Кеше Астанадағы емдеу орталығыма біраз мүгедек адамдар келіп, оларды қабылдап үлгергенше ұшақтан қалып қойдым. Бірақ жеңіл көлікпен таңғы сағат 04:00-де аман-есен Семейге жеткен жайым бар. Міне, 2-3 сағат ғана көз шырымын алсақ та бұл жердің ауасының тазалығы, сіздердей жандардың энергиасының арқасында шаршағанымыз білінбей кетті.

Адам әрқашанда өмірді сүйе білуі керек. Алла тағала сізге өмір беріп, жарық дүниені көрсеткеннен кейін ең әуелі таза көңіл-күйде болуыңыз ләзім. Көптеген ғұлама ғалымдар «жақсы өмір сүру адамның өзіне байланысты» деген қағиданы ұстанады. Яғни, денсаулықтың жақсы не жаман болуы адам баласының өзінің көңіл-күйіне байланысты екені әлдеқашан дәлелденген. Мен осы ғылыми тұжырымды басшылыққа алып, «жасарту аппаратын» ойлап таптым. Яғни, осы аппараттың көмегімен адамды 15 жылға жасартуға болатындығы ғылыми тұрғыда дәлелденіп, патенттелді. Енді бұл «магниттік сағат» қолжетімді болады деп ойлаймын. Қазірше бағасы 2-3 мың АҚШ доллары болмақшы. Бұл біздің Республика тұрғындары үшін сәл қымбаттау. Бұл аппаратты ҚАЗМУ-дің технологиялық паркінде жасаттық, қазіргі таңда осы туралы шетелмен де сөйлесіп жатырмыз. Оның негізгі теориясы: адамға келетін екі-ақ ақпарат бар, біріншісі, адамның көңіл-күйін көтеретін жақсы ақпарат. Ол адамдардың жақсы өмір сүруіне негізделген. Мына жарқырай шыққан күннің нұры, өмірдегі жақсы энергиялар мен хабар-ошарлар адамға оң әсер етсе, ол мейірім гармонын бөледі. Адамның қалқанша безі, ұйқы безі, бүйрек үсті безі, еркектердің қуықасты безі, әйелдердің аналық безі деген сияқты. Міне, сол бездер мейірім гармонын бөлген кезде, адамның иммундық жүйесі, табиғи қуаты көтеріледі. Ондай адам ауруға шалдықпайды. Ортада жақсы көңіл-күймен жарқырап жүреді, энергиясы жақсы болады. Ондай кезде жұмысы да алға басады, өзге адамдарға берер шапағаты да мол болады. Сіздің бойыңызда өмірде қандай қиыншылық кезіккенімен де дауылға қарсы ұшқан қыран бүркіт сияқты ешқандай кедергіден майықпай, оны жеңіп өтетін қуат болады.

Ал екінші бөлінетін гармон – улы гармон. Бұл адам организмінен табиғи түрде бөлінеді. Біз кейде одан сақтана алмаймыз. Яғни, қазіргі ақпараттық технологиялық заманда керексіз ақпараттан сақтану жолы еш жерде айтылмайды. Мәселен, сіз адамдардың сыртынан ғайбат айсаңыз, теріс ақпарат берсеңіз, қылаяғы сәбиді ойыншықпен ойнатып отырып, теледидардағы қорқынышты мультфильмдерді, үрейлі көріністерді көрсетсеңіз, бала шошып, денесінен табиғи түрде ашу гармоны – «ызалы гармон» бөлінеді. Бұл гармон адамның ішкі иммундық жүйесін төмендетеді де, ақ қан клеткасын бөліп шығарады. Ал ақ қан клеткасы адам денесінде қатерлі ісік ауруын тудырады. Міне, бұлардың бір-бірінен негізгі айырмашылықтары – осы!

Тікелей эфирді пайдаланып, сіздерге зор алғыс айтқым келеді. Өйткені сіздер таңнан тұрып, халыққа мейірім, шапағат ұсынып отырсыздар. Шаршағандарыңызға қарамай, көздеріңізден күлкі кетпей, өз мейірімдеріңізбен халықты емдеп жатырсыздар деп ойлаймын. Сондықтан осы бағдарламаны жүргізіп отырған сіздерге көп рахмет!

Адамзат осы екі нәрседен әрдайым сақтануы керек. Өмір қиыншылықсыз болмайды. Сізге біреу зекіреді, сіз біреумен ренжісіп қаласыз, кейде біреу қысастықпен ауыр сөздер айтады. Сол кезде сіздің жан-дүниеңіз ашуға булығады да, жоғарыда айтқан гармон бөлетін 6 клетка ашу гармонын бөледі. Егер сіз жаңағы «жасарту аппаратын» *(ол өзі сағат сияқты)* қолыңызға тағып алатын болсаңыз, ол ызалы гармонды жайлап тоқтатады. Тіпті ұдайы тағып жүрсеңіз, оның қуаты соншалықты, ызалы гармон 15 жылға бөлінбей қалуы сөзсіз. Бұл – сіздің жасыңыз 15 жылға ұзартылады деген сөз.

**2-ші** **жүргізуші:** Керемет өнер табысы екен...

**Жасан Зекейұлы:** Бұл әлемде әлі жарыққа шыға қоймаған үлкен табысты іс болып отыр. Қазір өз еліміздің патентін алдық, енді халықаралық патент алмақшымыз. Осы жаңалық хақында әлемдік деңгейдегі ғалымдармен ой бөлісіп, енді оны елге қолжетімді етіп беру ойда бар. Бұл – «жақсы өмір сүру – өзіңіздің қолыңызда» деген логикаға саяды. Қосымша айта кетейін, жайшылықта дәрігерлердің ойында көп жақсы сөздер жүреді. Біз сол сөздерді жинақтап бір кітап етіп шығарғалы жатырмыз.

Тіпті өзімнің кейбір сөздерімді клиникамның маңдайшасына ұран ретінде: «Келген әрбір науқасты қуана қарсы алып, соларға жақсы ниетпен, мейіріммен қарау – сіздердің міндеттеріңіз!» – деп жазып, іліп қойдым.

**1-ші жүргізуші:** Жасан Зекейұлы, я не могу не воспользоваться такой возможностью. Вы являетесь родоначальником, кто начал применять в практике восточную медицину в Казахстане. Но, мы должны отметить восток- это энергетика, это аккупунктура. И в связи с этим постоянно возникают конфликты с западной медициной. Западная медицина или же традиционная медицина являеться ключевой. Не были ли противоречия и недоразумений. Вот, как вы аышли из этого положения?

**Жасан Зекейұлы:** Мен сізге айтайын: «Шығыс медицинасы» деген 5000 жылдық тарихы бар медицина. Бұл халық медицинасы емес, мұны біз «дәстүрлі медицина» деп бекітуіміз керек. Бұл адамның өмірімен бірге өсіп, дамып келе жатқан медицина. Ал Еуропа медицинасына небәрі 300 жыл ғана болды. Яғни, шығыс медицинасының ерекшелігі – ауруды емдеп жазады, алайда екінші ауруды тудырмайды. Сондай-ақ, адамның табиғи энергия көздерін ашу арқылы емдейді. Өздеріңіз білесіздер, бүгін Ғарифолла Есім ағамыз 70 жасқа толуда. Шәкәрім университетінде кеші өтпекші. Сіздерді соған шақырамын. Міне, сол кісінің осы туралы былай деп айтақаны бар: «Еуропа медицинасын *(бейнелі түрде айтқанда)* жолда келе жатқан машина десек, ол алдында жатқан тасқа мән берместен, бар жылдамдығымен үстінен баса-көктеп өте береді. міне, сол кезде оның моторы, т.б. бөлшектері зақымданады, сынады не майысады. Сөйтіп машинаға көп зиян келтіреді. Ал шығыс медицинасы машина жолда келе жатып, алдында жатқан тасты көрсе, тоқтап, оны жолдан алып тастап барып, еш бөлшегін бүлдірмей-ақ өтіп кете береді. Яғни, машинаға еш зиян келтірмейді». Міне, сондықтан да шығыс медицинасы әлемдік деңгейде сұранысқа ие болып отыр. Еліміздің төрт өңірінен клиника ашу ойымда бар. Клиника ашу үшін керек десеңіз Еуропаға да, Түркияға да шәкірттерімді жіберуге дайынмын.

Өйткені жазылмайтын дерттер күн өткен сайын көбейіп барады. Мәселен, 7 жастағы балалардан тартып 18-дегі жастарға дейін инсульт ауруына шалдығып жатыр. Неге? Инсульт болып істемей қалған қолдың қан қысымын мейірбике өлшей береді, себебі қан жүріп жатыр. Бірақ жан жоқ, контакт жоқ, меридиан жұмыс жасамайды. Шығыс медицинасында 24 меридианды 700 канал мен 12 мүшеге жалғастырады да, акупунктура арқылы жаңадан клетка тудырады. Егер клетка туған кезде, ине жақсы қойылатын болса, адамның қолы қанша жансызданып қалса да, қайтадан қалпына келеді. Осы кезге дейін, біздер ДЦП ауруына шалдыққан 4000-дай баланы жазып шықтық. Жалпы әлемде жазылмас дерттің үшеуін жазып шықсаңыз, сізді «Нобель» сыйлығына ұсынады. Ал бізде әзірше ондай мүмкіндік болмай тұр, қолдау жетіспейді. Сал балаларды ата-анасы: «Бұл енді жүре алмайды, өмір бақи көтеріп жүретін болдық» деп қынжылып үйіне қайтады, алайда IV, V курста бала тәй-тәй басып жүріп кеткенде өз көздеріне өзі сенбейді. Бірнеше күннің алдында 85 жастағы ақсақал клиниканың алдында мені тосып тұр екен: «ұлымнан жалғыз осы бала ғана қалып еді. Жағыз мұрагерім – ­осы. Бұл енді өмір бақи мүгедек болып қалса, тұқымым құрыды ғой деп отыр едім, сіздер жүргізіп бердіңіздер, бата берейін деп келдім», – деді. Содан мешітке барып, ақсақалдың батасын алдым да әкелген малын сойдарып, жамағатқа таратып жібердім.

Шығыс медицинасы бір ғана ұлттың емес, күллі шығыс халықтарының ортақ медицинасы. Оның ішінде қазақ та бар. Ол – сонау әл-Фараби бастаған біздің байырғы медицинамыз. Қазақ «қойшының таяғымен» деп бекер айтпаған. Баяғыда қойшылар белдері шойырылып қалған кезде, ауырған жерін таяғымен-ақ уқалап, жазып алатын болған. Бұрындары екіқабат әйел түйенің қомында келе жатып босанып қалғанда, түйенің шудасын беліне орап жіберіп, сол арқылы ағзаға әсер беріп, жатырдың жиырылуын ешқандай уколсыз орнына келтіретін болған. Мәселен, әлдебір жағдаймен бетіңізге суық тиіп бір жағына қарай қисайып кетті делік, онда сіз сөйлей алмай қаласыз. Ал Еуропа медицинасының емдеу әдісімен система қойыңыз, ота жасаңыз, бәрібір қалпына келмейді. Міне, осындайда шығыс медицинасын қолданып, клетканы қайтадан тірілту керек. Суық тиген жерге инені екі рет не бір рет қойғанда бет қалпына келеді.

Шығыс медицинасына қазіргі күнде шәкірттер жетіспей жатыр. Сол үшін де жоғарыда айтқанымдай, медициналық оқулықтарды шығардық. Енді жоғары оқу орындарында факультеттер ашатын болсақ, дүниежүзінің науқастары келіп емделетін әлемдік деңгейдегі ірі орталықты Қазақстанда ашуға болады. Сондықтан да шығыс медицинасын **«әлемдік медицина»** деп айтуымыз керек.

**2-ші жүргізуші:** Хабарласқан көрерменіміз бар екен, қайырлы таң!

**Көрермен:** «Ассаламағалейкум, Жасан Зекейұлы! Сізбен тікелей жүздеспесем де, сырттай атыңызға қанықпын. Сіздің ата-бабаларыңыздың тағдыры мен тарихына арналған «Тектілік тегеуріні» кітабы арқылы бір елді аузына қаратқан Бек емшідей әулиенің, одан бергі Тұрсынбек, Қазез атаңыздай, әкеңіз Зекей мен Шәрипа анаңыздай адамдардың ұрпағы екеніңізге көзім жетті. жақында ердің жасы 50-ге толады екенсіз. Өзіңізге зор денсаулық тілеймін. Бағындырған биіктеріңізден, алар асуларыңыз көп болсын! Емдеу орталығын Семейде ашу ойыңызда бар ма?

**Жасан Зекейұлы:** «Баталы құл арымас, батасыз құл жарымас*»* деген. Осы өңірде «Ақжолтай» деген газет жақсы шығып жатыр, мектеп оқушыларына дейін таратылады. Бұл газеттің бас редакторы Рахат Алтай деген азамат шын оқиға негізінде жазылған Жанат Ахмадидің «Тектілік тегеуріні» деген романын бір жыл бойы үзбей жариялап келеді. Сізді де романды зерделеп оқып жатқан оқырманның бірі деп айтамын. Берген батаңызға рахмет! «50 жас – ердің жасы» дейді, «Нобел»-дік сыйлыққа ұсынатын қоғамдық ұйымдар бар ғой, солар мені де *«*әлемнің үздік ғалымы» деген атаққа ұсынып отыр. Алла қаласа шілде айында көптеген елдің мықтылары бас қосатын Швейцариядағы жиынға барайын деп жатырмын. Сол Ақжолтай жаңалықты сізбен бөліскім келеді.

Ал енді Семей жері «мен – ­қазақпын!» деген адамдардың жері. Облыс және қала әкімімен жолығуда үлкен мақсат бар. Ең бірінші, медицина университетінің ректорымен кездесіп, онда шығыс кафедрасын ашу идеясын айтқым келеді. Оған сабақ беруге менің оқытушыларым дайын. Базаны мықтап дайындайтын болсақ, мемлекеттің қаражатынсыз-ақ өзімнің фирмамның базасында жиналған қордың қаражатымен немесе менде емделіп, ауруынан жазылған қалталылардың көмегімен болса да осы жерден клиника салу ойымда бар. Бұл Семей халқына деген құрметім болар еді және қызметкерлерді сырттан әкелмеймін, осы жердегі жұрттың балаларын *(қаракөздерім болсын, басқа ұлттың болсын)* оқытып, Абай атамыздың «Адамзаттың бәрін сүй*...»* деген сөзімен ашсам деп ойлаймын. Ешкімді ұлтына, жеріне бөлмеуіміз керек. Осында халықаралық дәрежедегі клиника ашатын болсақ, әлемнің түкпір-түкпірінен адамдар келіп жатса, бұл да бір туризмнің көзі болар еді. Мен соны армандап жүрмін. Сіз маған бәйге атқа қамшы салғандай қып жігерлендіріп отырсыз. Бір-екі жылдың ішінде осы ойымды жүзеге асыруға бар күшімді саламын.

**2-ші жүргізуші:** Жасан аға, сізді теледидардан көрген көрермен-қауым студияға толассыз қоңырау шалуда.

**Көрермен:** Сәлеметсіз бе? Елбасы «болашаққа бағдар- рухани жаңғыру*»* мақаласында ұлттық код туралы айтқан еді. Соны халыққа түсіндіріп берсеңіз! Бұл тектілік пе, жалпы, ұлттық код туралы көп адам түсінбей жатыр.

**Жасан Зекейұлы:** Астанада осы жөнінде біздер бірнеше ұйымдарға барып, мәлімдеме жасадық. Рухани бағдар, рухани жаңғыру – кез-келген қазақстандықтың ортақ бірлікпен атқаратын бағдарламасы. Мына жаҺандану дәуірінде ұлттық деңгейді, ұлттық сананы жоғалып алмауымыз керек. Тіл, дін, дәстүр *(Авицена атындағы ұлттық медициналық университет)* және рухани байлығымыз бен ата-бабамыздың тарихын рухани жаңғыруға қорғаныс пердесі етіп құрсақ әлемдік жаҺанданудан сақтана аламыз. Міне, ұлттық код дегеніміз – осы!

Егер сіз өзіңіздің кім екеніңізді, бізді сақтап келген ата-бабаларымыздың дәстүрін білмесеңіз, онда сіз болашақта қандай деңгейде болатыныңызды айта алмайсыз. Ұлттық код – Елбасымыз айтып өткен дамыған алдыңғы 30 елдің қатарына жетудегі бірден-бір атқарар шарамыз. Бұған құр сөзбен емес, нақты іспен үлес қосуымыз керек. Мәселен, мен ұлттық медицинаны дамыту үшін әр облыстан клиника ашуды қолға алсам деп отырмын. Сол сияқты ұлттық киім тігумен айналысатын өнер адамдары көп, солар үлкен-үлкен шеберханалар ашса нұр үстіне нұр емес пе?! Мәселен, мен ұлттық нақышпен өрнектелген белдік тағып жүрмін. Өзгелерге де осыны дәріптеуіміз керек. Ұлттық тағамымыз арқылы ұлттық дәстүрімізді айқын көрсете аламыз. Ет тағамдарымызды әлемге пәш етуіміз керек. Шетелдің тағамдарының қуаттық деңгейі біздікінен әлдеқайда төмен екендігін біз дәрігерлер дәлелдеп, айтып жүрміз. Жас босанған әйелге неге 40 күн қалжа жегізеді? Жас сәбидің шілдеханасын өткізіп, бесікке салып, бесік тойын жасауда үлкен ғылымилық жатыр емес пе? Балаға ана тілін сол бесікте жатқанда-ақ «бесік жырымен» үйретеді. Ұлттық дәстүрді, ұмыт болып бара жатқан құндылықтарымызды қайтадан жаңғыртатын болсақ, онда рухани жаңғырудағы қорғаныс пердесі құрылды дей беріңіз. Міне, Елбасымыз осыны айтып отыр.

**2-ші** **жүргізуші:** Тағы бір көрерменіміз қоңырау шалуда...

**Көрермен:** Сәлеметсіз бе? Баламның ақыл-есінде ауытқушылық бар. Дәрігерлер: «дауна, қаны дұрыс емес» дейді. Қазір невропатология бөлімінде есепте тұрмыз. Шығыс медицинасының емін қолданып, ақыл-ойының дұрысталуына себеп болатындай бір шара табуға бола ма?

**Жасан Зекейұлы:** Балаңыздың диагнозын түсіндім. Егер оқуда жүрген бала болса, миына ауыр салмақ түскен жағдайда немесе ортаға бейімделе алмаған балаларда да сондай жағдайлар көп кезігіп жатады. Мәселен, Астанадағы орталыққа жақында ғана бір шеттен келген қандас бауырдың баласы ауырып келді. Мектепте шетқақпайға ұшыраған. «Сен сырттан келгенсің, артта қалып қойғансыңдар, орысша, ағылшынша білмейсің, т.б» деп әлгі баланы есеңгіретіп тастағаған. Біз қазір сол баланы емдеп жатырмыз. Сондықтан бұл аурудың аты «депрессия» деп аталады. Ол үшін ең әуелі баланың миын толық қалыпқа келтіретін каналдарды ашу керек. Бағана бір тыңдарманымыз Бек әулиені айтып жатыр ғой, міне сол кісі қолданғандай, көк кептердің қанын 7 тамшыдан 17 тамшыға дейін ішкізетін жолы бар және оның сорпасы да ем. Басына қолда өсірген тауықтың жұмыртқасын тарту керек, ол бастың қысымын түсіру үшін қажет. Әуелі балаға тамырлық өзгеріс арқылы диагноз қоямыз. Қан анализдерінің көбі кейде дұрыс көрсетпейді. Себебі, оны берген адам көп жағдайда шаршап отырады да «қалыпты» деп жазып бере салады. Жүргізуші жігіттің «Шығыс медицинасы қай жағынан ерекшеленеді» деген сұрағы халықтың көкейінде жүрген сауал деп ойлаймын. Бұл медицина адаммен тікелей контакт жасайды. Адам тамырының 80 түрлі соғысын тескеру арқылы оның қандай өзгеріске, нендей тосқауылға ұшырап тұрғанын айтып береді.

Сондықтан балаңызды қолға алып, емдейік. Қолымдағы газет-журналдарды студияға қалдырып кетемін. Эфирден кейін осы жерге хабарласып біздің мекен-жайымызды, телефон нөмірімізді ала аласыз. аstana.Jasai@mail.ru электронды поштасына жазсаңыз да болады. Ғаламтордан «www.Jasai.кz» дегенді терсеңіз, барлық ақпаратты көре аласыз.

Біздер қазіргі таңда осындай диагнозбен 500-ге тарта баланы емдеп, жаздық. Шәміл Әбілтай деген күйші ағамыздың ұлы «мен ұшқыш боламын» деп авиация саласында қызмет істеп жүрген еді. Күншілдік не қылмайды. Қасындағы жолдастары «қызмет дәрежесі өсіп, бізді артта қалдырып кетеді» деген ішітарлықпен арқасынан темірмен ұрған. Содан бірден ауруханаға түскен, оны жындыхананың палатасына жатқызған. Сөйтіп ол әлгі жерде 10 жыл бойы жатады. Тек жексенбі күні ғана еркіндікке шығарады, қалған күні жындыханада. Шәміл аға менде емделіп, қан қысымы ауруынан жазылғаннан кейін және сондай диагноздағы балалардың жазылып кеткенін көргеннен кейін, баласын маған алып келді. Есімі - Азамат. Жарты сағат егжей-тегжейлі тексеруден өткізгеннен кейін, оның ешқандай жынды емес екені белгілі болды. Қан ми қантамырлары арқылы миға кіреді де, қайта шыға алмайды, сөйтіп мидың жұмыс процесі өзгеріске ұшыраған. Яғни, жаңағы тамыр айқасып қалған екен. Диагноздан кейін дереу ем бастадық. 25 күн дегенде өзінің қай жерде жатқанын айтты. Мен оған анықтама жазып бердім, ауруынан 100% айықты. Ол туралы ақпарат газетке де шықты, маған айтқан алғыстары кітаптарға да енгізілді. Өрікгүл апайымыз қуаныштан «Жасан вальсі» деген ән жазды. Азамат қазір қайта жұмысына кірісті. Міне, «жазылмайтын дерт жоқ, дәрігеріне кезіксе*»* дейтініміз содан. Бізге келіңіз, тегін кеңес беріп, көмектесеміз.

**2-ші** **жүргізуші:** Жасан Зекейұлы, қоңырау шалып жатқан көрермендеріміз көп болды, бірақ бәрінің қоңырауын жалғап үлгермедік. Сіздің салиқалы кеңесіңіз көбінің жүрегіне үміт отын ұялатты деп ойлаймын. Расында да жазылмайтын дерт жоқ сияқты. Тек емшісіне жолғыға алмай жүргендер қаншама? Халық үшін еткен еңбегіңіз жемісті бола берсін! Әр келген науқастарыңыз жазылып, әрдайым жақсылыққа кенелсін! Келе жатқан мерейтойыңыз құтты болсын! Уақыт тауып біздің телеарнаға келіп сұхбат бергеніңізге көп-көп рахмет!

 **Жасан Зекейұлы:** Аспанымыз әрқашан ашық, ел іргесі берік болсын! «Қайғысыз қара суға да семіреді» дейді ғой қазақ. Бұдан да жаман күнді де көрген халықпыз. Осы бейбіт күннің берекесінен айырмасын, Тәуелсіздік деген биік ұғым. Оны әрбіріміз көкейімізде терең сақтап, қорғап жүруіміз парыз.

Осылайша сөздің қадірін білетін Семей жұртшылығымен емен-жарқын жүздесіп, сырласып дегендей ағамыз бір жасап қалды. Жәкеңнің «қайырлы таңда» айтқан сөздері мен ойлары таңертеңгі шай үстінде отырған семейліктердің көңілінен әбден шығыпты. Қаламызға шақырып келтіре алмайтын атақты емшіні тікелей эфирден көргендер телеарнаға қайта-қайта телефон соғып, әлек болған екен. Айналдырған бір сағаттың ішінде 38 адам қоңырау шалып, соның тек төртеуімен ғана Жәкең сөйлесе алды *(Артынан қаншама кісі қонақ үйге іздеп келіп жолығып жатты).* Мұны көрген Жәкең: «Әттең, уақыттың тым аз болғаны-ай. Алла сәтін салса, әлі талай келермін» деді көңілденіп...

Телеарнаның тікелей эфирінде таңғы сағат 08:00-ден 09:00-ге дейін сұхбат берген Жәкеңді, одан шыға салысымен «*Абай*» ескерткішіне ертіп бардық. Біздің елде қалаға келген қонақты ең бірінші кезекте осы ескерткішке апару дәстүрі қалыптасқан. Әрі қарай Шәкәрім университетіндегі шараны тамашаладық.

Түстен кейін, телеарнаға екінші мәрте қайырылып, сағат 16:00-де эфирге шығатын тарихи-танымдық «Ой түйін» бағдарламасына қатыстық.

**Жүргізуші *(Құсмілия Нұрқасым):*** Қош келдіңіздер, құрметті қонақтар!Президентіміз Нұрсұлтан Назарбаевтың «Болашаққа бағдар: Рухани жаңғыру» атты мақаласынан соң, қазақ халқы біртұтас ұлттық құндылықтарымыз бен тарихи санамызды қайта жаңғыртуға бет алды. Осыған орай қазақ халқы үшін еселі еңбек етіп келе жатқан қайраткерлерді ұлықтау мақсатында «100 жаңа есім»-ді анықтауды бастадық. Менің жеке пікірімше, тұлға дегеніміз – ұлты үшін саясаттың желіне ықпайтын, туған елі үшін өмір бойы табан ет, маңдай терін төккен азамат. Осыған байланысты сіздердің ойларыңызды білсек деймін?

**Жасан Зекейұлы:** Президентіміздің «Болашаққа бағдар: Рухани жаңғыру» атты мақаласын қазақ халқының алдағы болашағы үшін, олардың сана-сезімін қайта жаңғыртып, рухани серпіліс жасау мақсатында жазды деп білемін. Осыны жоғары биліктен ұлтжанды азаматтар ұзақ жыл күткені мәлім. Енді біз осы бастаманы жүйрік атқа қамшы салғандай іліп алып кеткеніміз жөн. Өзге телеарналарда халықпен жүздесу кезінде маған осы төңірегінде әсіресе, «Ұлттық код» дегенді қалай түсінеміз?» деп сұрақ қойып жатады. Ұлттық код дегеніміз – «ұлттық тек» деп білемін. Яғни, әр нәрсенің өз шығу тегі бар. Сол тегінен безген, тегінен айырылған, терең тамырынан ажыраған кез келген дүние оңбайды. Қазақ халқы бір жылдары осы тегінен ажырап қала жаздады. Ол үшін отарлаушы мемлекет түрлі сұрқия саясаттар жүргізді. Сол себепті болса керек, қазіргі күнде үлкендердің арасында көсемдік пен көрегендік азайып, керісінше, пендешілік ұлғайған. Кейбір жастарымыздың мақсатсыздығы мен отанға деген сүйіспеншілігінің таяздығы менің жанымды ауыртады. Осы сияқты қоғамдық олқылықтардың орнын толтыру мен ұлт көшбасшыларының бастамасына үлес қосу үшін біз нақты қадамға барып отырмыз.

Жақында Алматы облысының әкімі Амандық Баталовтың қолдауымен менің «Бел омыртқа аурулары» және «Акупунктура» атты оқулықтарым басылып шықты. Өздеріңіз білесіздер, қазақ тіліндегі медициналық басылымдар, соның ішінде шығыс емін негіз еткен оқулықтар біздегі жоғары оқу орындарында жетіспейді. Тіпті, жоқ десек те болады. Осы жағдайды ескеріп отырып, мен ұзақ жылдар бойына жинақтаған тәжірибем негізінде, қолда бар материалдарды қайта сұрыптап, оны оқулық етіп құрастырдым. Көпші қытай халқы саясатта болсын, мейлі, медицина саласында болсын, ұлттық құндылықтарына негізделген кез келген жағдайды сырттан жасырын ұстайды. Әсіресе, шығыс емі – қытай медицинасының жауһары. Оның көптеген құпиялары мен сырын, олар өзге ұлт өкілдерінен ашық көрсетпейді. Мен солардан ұзақ жылдар бойы үйреніп, ойға түйген жағдайларымызды қайта саралап, оларды белгілі бір ғылыми жүйеге келтіріп және 26 жылдай өз тәжірибемде қолданып, ақыры көлемді еңбек жазып шықтым. Бұл менің Президентіміздің аталмыш мақаласына қосқан жеке үлесім деп ойлаймын!

Қазір кеңес кезінде жүргізілген кері саясаттың әсерінен рухсызданған көптеген азаматтар әсіресе, жоғары биліктегі шенеуніктер отандық жоғары оқу орындарында балаларын оқытпайды. Барлығы батыстан, шығыстан білім алып, сол елде қызмет еткенді қалайды. Көпшілігі сол жақтарда қалып қояды, кейбіреулері қайтып келіп жатыр. Өзіңіз ойлаңыз, әуел бастан ұлтынан жеріп, оның мәдениеті мен білімін төмен санап, өзін қор, өзгені зор көріп өскен ұрпақтан қандай ұлттық код іздейсіз? Олар сол елдердің ұзақ жылдық тариы мен дәстүріне негізделген саяси жүйені, мәдениетті, ғылым-білімді үйреніп келеді де, өз ұлтының болмысымен, ұлттық кодымен санаспай, сол жақтың тәжірибелерін бізге тықпалап енгізеді. Бұл - біздің ұлттық рухани жаңғыруымыздың тамырына балта шабатын жағдай.

**Айдын Ырысбекұлы:** Президентіміз: «Берлин қабырғасын сындыру оңай болғанымен, адамдардың санасындағы қабырғаны сындыру қиын болды» дейді. Бұл жандары жаралы, рухани мүгедек қоғамнан шыққан және өздері айтқан өтіріктеріне өздері сеніп үйренген құлдық саналы коммунистер мен комсомолдар қатысты айтылып отыр. Сондықтан да, біздің Президентіміз осы жүйені көріп өскен, сол қалыптан шыққысы келмейтіндері меңзеген сыңайлы. Яғни, олардан құтылмай, біздің рухани санамыз жаңғырмайды, қорғаныс пердеміз қалыптаспайды деген сөз.

Қорғаныс пердесін қалыптастыру деген- бұл әр саладан бір-бір тұлғаны алып шығу керектігін білдіреді. Мәселен, мен Жасан Зекейұлын екі жылдай зерттеп келемін. Ол жайлы бірнеше ғылыми еңбектерім де жарық көрді. Яғни, бұл кісінің тұлғалық қасиетін, саяси бейнесін халыққа таныту- менің мақсатым.

Енді, Алаш идеясын 23 жылдай зерттеп-зерделеп жүргеннен кейін, бұл «тұлғатану» тақырыбы деген маған аса таңсық емес. Алаш дегеніміздің өзі – біздің ұлттық кодымыз. Алаш қайраткерлерінің әрбір идеясы біздің рухани жаңғырумызға негіз болып отыр. Алаш идеясын неғұрлым кеңірек нәсихаттай берсек, меніңше, рухани санамызда үлкен серпіліс болады деп ойлаймын. Мәселен, адамның 32 тісі сияқты 32 ірі сала бар екен. Яғни, әр саладан 32 ұлттық тұлғаны алып шығып, солардың төңірегіне топтасатын болсақ, онда біздің қорғаныс пердеміз өзініен-өзі қалыптасады. Міне, сонда ғана біз Президентіміз айтқан «құлдық санадан» арыламыз.

 Жақында «Зиялылық» деген ғылыми- публицистикалық мақала дайындадым. Сонда, біздің қазақ қоғамында «зиялылық» деген сөзге берілген нақты ғылыми тұжырымдамалық анықтама жоқ екенін байқадым. Соған байланысты, Тұрсын Жұртбай, Дихан Қамзабекұлы және т.б. сынды 28 ғалымның жазған еңбектерін жинақтап, оның әрқайсысын өз шама-шарқымша талдап, саралап көрдім.

 Енді, мен медицина саласының маманы Жасан Зекейұлын зерттеп жүргендіктен, ол кісінің бойындағы зиялылық қасиеттерге ақырындап үңіле бастадым. Жалпы, зиялылық деген не? Бұл зиялы қауымға кімдер жатады? Міне, осы мәселенің ара- жігін ашуға тырыстым. Ондағы мақсатым: зиялылық арқылы ұлттық сананы жаңғырту. Менің ойымша: тағы да қайталап айтайын, әр саладан бір-бір ұлттық тұлғаны алып шығу және сол тұлғалардың төңірегіне ұйысу. Сонда ғана біз өзіміздің қорғаныс пердемізді жасап аламыз. Яғни, сырттан жауын-шашын, қарлы-боран, өсек- аян, аярлық, қауіп-қатер ішімізге өтпейтін болады.

**Жасан Зекейұлы:** Биыл Алаш арыстарының әруағы бір аунап түскен жыл болды ғой деп ойлаймын. Өйткені, Алаш ұлт-азаттық қозғалысының 100 жылдығы республика көлемінде аталып жатыр.

 Президентіміздің *«*Болашаққа бағдар: Рухани жаңғыру**»** атты мақаласына орай, Алаш идеясы дәріптеліп жатыр. Кезінде, Алаш көсемі Әлихан Бөкейханның айтқан бір сөзі бар екен: «Ұлтқа қызмет ету білімнен емес, мінезден» деген. Өкінішке қарай, қазір біз әлі мінезсіз басшылардан құтыла алмай келеміз. Олар әлі жалтақ, әлі мақұлбай.

 Мен мына «9-май, 31 желтоқсан жаңа жыл» сияқты мерекелерді тойлау – құлдық сананың белгісі деп білемін. Осы мереке кезінде біздегі басшылардың оған жанын сала кірісетінін көріп жүрмін. Көшелерді безендіру, түрлі ұрандар мен жарнамалар ілуді республика көлемінде әр аудан, әр ауыл, әр қаладан бастап жаппай жүргізеді. Енді қараңыз, бұл жүйе әлі «құлдық мінезде» деген сөз. Өкінішке қарай, осының барлығын өзіміздің қаракөз қандастарымыз атқарып отыр. Мұндай мінезсіз әкімдер ешқашан өзі басқарып отырған халықтың ұлттық санасын жаңғыртып, рухын бекемдейтін қадамдарға бара алмайды, ұлттық мүддені ұлықтайтын халыққа жақын қоғам қалыптастыра алмайды.

 Сосын бізде ушығып тұрған мәселенің бірі – тіл мәселесі. Ұлттық идеяны насихаттап, рухани жаңғырту үшін, алдымен тіл таза болуы керек. Президентіміздің латын әліпбиіне көшу идеясы меніңше, осы олқылықты жоятын бірден-бір жол.

 **Жүргізуші:** Өте дұрыс айтасыз, Жәке!Мұхтар Құл-Мұхаммедтің: «Алаш партиясының саяси платформасы» деген кітабында: «Қазақ ренессансы Абай өлгеннен кейін, Абайды танудан басталған» деген сөзі бар. Қарап отырсаңыз, Абай ХІХ ғасырда өмір сүргенімен ХХ ғасырдағы бүкіл Алашты дайындады. Кеңес кезінде біз Абайды тек ағартушы ретінде ғана білдік. Тәуелсіздік алғасын Абайды хакім дәрежесінде қайта танып жатырмыз.

 Енді, Абай атамыздың елі мен жеріне келіп, мағыналы да мазмұнды сұхбат бергендеріңіз үшін, сіздерге Семейліктердің атынан көп- көп рахмет айтамын!

**Қалбатауда**

 26 мамыр күні біздер 2 топ болып, 3 көлікке жайғастық та «я, сәт сапар!» десіп, үлкен жолға қарай бет алдық. Бірінші көлікте 5 адамбыз: Жасан Зекейұлы, Ғарифолла Есім, Мақсат Жарылғасин, Ерзат Жетібай, мен және Жәкеңнің жеке жүргізушісі- Айтуған Абилдан. Ал, екіншісінде Семейдің Шәкәрім атындағы университетінің ректоры Мейір Ескендіров бастаған оқытушылар.

 Сол күні жолға шығардан сәл бұрын ғана жеңіл көлігімізді автожөндеу шеберханасына кіргізіп алғанымыз мұндай жақсы болар ма еді. Әйтпегенде, ертегі кейіпкері мыстан кемпірдің тісіндей арса-арсасы шыққан шұрқ- тесік жолдар жүйкемізге салмақ түсіріп, миымызды шұқып-ақ тастайды екен. Қанша дегенмен, қаракөктің тұқымы емес пе, үйірге түсетін жалдас айғырдай құжырайған қара арғымағымыз *(«Lexus-470» маркілі автокөлік)* жолдың кедір-бұдырын елемей, аңыратып келеді. Екілене шапқан сайын түгі жылтырап алған.

 Сол автожөндеу шеберханасының алдында адам айтса нанғысыз бір қызық жағдай болған еді. 30 жыл тартқан темекісін 82 жастағы әкесі қойдыра алмаған Ерзатқа Жәкең: «Темекі мен арақ адамның ауруына ауру, қайғысына қайғы жамамаса, оны жеңілдеткен емес» деп, темекінің денсаулыққа тигізетін 15 кеселі туралы 15 минут дәріс оқығаннан соң, ол жолға алған 2 қорап темекісін сондағы жүрген жұмысшыларға таратып жіберді. Осының бәрі көз алдымда өтсе де, қайран қалдым. Жәкең маған қарап: «Айдын, мына Ерзаттың ерік-жігері шынында да мықты екен» деді сүйсініп...

 Содан әрі қарай, Ақсуатқа баратын күре жолдың бойындағы Қалбатау ауылында орын тепкен *(Жарма ауданының орталығы)* Зере Бектемірқызының ескерткішіне ат басын тіредік. *(Бұл ескерткіш Ел Тәуелсіздігінің 25 жылдығына орай орнатылған екен.)* Ескерткіш ұстынының идеясы баршамызға ұнады. Зере әженің оң тізесіне Абайдай немересін отырғызу – нағыз қазақ әжесінің шынайы бейнесін айшықтап тұр екен. Өйткені, ол халыққа мейірлене қарап отырған ел анасы- «асыл әже» деген ұлылыққа тағзым! *(туынды авторлары* *әкелі-балалы Ертіс пен Еркебұлан Тәтиевтер)*.

 Жәкең біздің жаққа бұрын-соңды келмегендіктен, Ерзат екеуіміз өз туған өлкеміздің тарихы туралы біріміз бастап, екіншіміз қостап дегендей, желдіртіп, айтып келеміз.

 Өскенбай бидің бәйбішесі, Құнанбай қажының анасы Зеренің *(1785-1873)* азан шақырып қойған аты – Тоқбала. Әкесі Бектемір –  Найман ішінде Матайдың Қойгел руынан шыққан сыйлы адам. Зере Бектемірқызы – қазіргі Қалба өңірінде туып, Құнанбайдай тұлғаны өмірге әкеліп, Абайдай данышпанды тәрбиелеген зейінді де зерделі әрі жұмсақ мінезді, мейірімді жан. Зере әже немересін қойнына алып, айналып-толғанып, оған «Абай» деген аяулы есімді берген. Зере әжеміз бір әулеттің ғана емес, елдің ынтымағы мен береке-бірлігіне де ұйытқы бола білген ғой. Енді, міне, соның айғағындай болып Жарма ауданында «Ана» мәртебесінің асқақ белгісі болып қажы Құнанбайдың анасы, хакім Абайдың әжесі Зере Бектемірқызына арналған ескеркіш тұр. *(Бір қызығы, Жарма ауданында Зере есімді қыз балалар көптеп кездеседі екен).*

 Сонымен қатар, біз бара жатқан Ақсуатта Мұрын ана мен Мақта апаға қойылған ескерткіш те «Анаға» деген үлкен құрметтің белгісіндей ұлты­мыз­дың аласармайтын асқарына айналған.

 Иә, «немере – өз балаңнан да ыстық болады» деп жатады үлкендеріміз. Әжесі балапанын бағып-қағумен қатар, оның өмірде өз орнын табуына, айтулы азамат болып қалыптасуына зор ықпал ете алған. Бұрындары әжелеріміз аңыз-дастандарды, ежелгі ертегі-қиссаларды жатқа айтып, баланы бесік жырымен тербеткен *(қазірде бесік жырын айту- кей өңірлерде ішінара кездеседі)*. Әже әлдиі – әлемдегі ең әдемі ән ғой!..

 Өмірде өз ұрпағын ақыл-өнегесімен баладан данаға жетелеген «әже мектебінің» тәлім-тәрбие берудегі орны айрықша. *(Өзім де әжемнің қолында өсіп едім, есіме алған сайын көзіме жас үйіріледі)* Мәселен, ғалым Шоқан Уәлихановтың әжесі Айғаным Сарғалдаққызының; жазушы Мұхтар Әуезовтің әжесі Дінәсіл Малдыбайқызының, суретші Леонардо да Винчидің әжесі Лучия ди Пьеро Зози да Бакареттоның; ақын Михаил Лермонтовтың әжесі Елизавета Арсеньеваның; жазушы Максим Горькийдің әжесі Акулина Каширинаның және т.б. әлемге әйгілі тұлғаларымыз өз әжелерінің тағылымды тәрбиесінің арқасында адамзаттың мәңгілік мақтан тұтар тарихи тұлғаларына айналған. Сондықтан да, «тас бастауларың суалмасын, балалар, әжелерің аман болсын!».

«Қалбаның қалың дейді қарағаны,

Жүйріктің сұлу дейді жарағаны.

Алыстан ат арытып келгенімде,

Қалқаның қалай екен қарағаны...» деп, Қалбатаудан да шығып келе жатырмыз. Әне, анау сол қапталымыздағы Ортабұлақ ауылына кіреберіс биіктен Ер Жәнібек сынды батыр бабамыздың ерен ескерткіші көріне бастады. Ер Жәнібек Бердәулетұлы- батыр, қолбасшы. Жоңғарлардан жерімізді босатуға қатысқан айтулы тұлғалардың бірі. Бейіті де осы арадан алыс емес,«Жәнібек шағылы» дейтін төбенің басында тұр. Керей елінің алдын Алтайға қондырып болып: «Өзім көштің қалғанын жинап барып,, бір-ақ қайтамын!*»* деп жүргенде, ауруға шалдығып, сол дерттен қайтыс болған екен. Батырдың соңғы өтініші бойынша осында жерленіпті. Есіл ерге құран оқып, «Аллаһу әкбәр»-ымызды айттық.

**Байбурада**

 Жарма ауданының аумағынан өтіп, Көкпекті ауданының шетіне іліктік.Біз қазір аты шулы Байбурадан өтіп барамыз. Аты шулы дейтінім, осы Көкпек­тіңізде ең қиын екі-ақ жер бар. Оның біріншісі – Байбура асуы да, ал екіншісі – Өмеш асуы. Қыста осы қос қойнауыңызға қар қалың түседі. Қазір тазаласаң, қазір бітеледі. Егер, Байбура мен Өмеш асуларының жолдары жабылса, онда Тарбағатай, Зайсан, Күрші­м аудандарының жағдайлары қиындап кетеді. Өйткені, бұл аудандарға тек Көкпекті арқылы ғана барасыз. Басқа жол жоқ. Мен де студент кезімде осы Байбураның зардабын талай тартқанмын. Қалбатауға барып алып, одан әрі өте алмай, не Ақсуатқа жетіп алып, одан кері қайта алмай, сабақтан да сан мәрте қалғанмын. Бұл жоғарыдағы үш ауданнан Семейге келетін күллі студент қауымының басындағы жай еді. Біздер студент кезімізде бұл туралы былай өлеңдетуші едік:

«Білемін, мен де сырын Байбураның,

Естігем, оның талай айбынды әнін.

Сан рет автобуста татқаным бар,

Қатқан нан, сары қыртысты майдың дәмін...»- деп.

Аңыз бойынша, «Байбура деген бай болыпты, төрт түлігі сай болыпты...» деген жырдағы «Бура» есіміне «бай» сөзі қосылып, *«Байбура*» атауы шыққан деседі. Мұндағы «Бура»- тоғыз таңбалы Найманның бір атасы, ал бұл жер- осы елдің жайлауы болған.

**Бек әулие баяны**

 Біз бет алған Ақсуат өңірі Семейден 450 шақырым қашықтықта жатыр. Әрі бара жатқан жеріміз- өзі емші, өзі әулие Ырғызбай бабамыздың қасиетті мекені болғандықтан, «әңгіме жол қысқартады» дегендей, Жәкеңе қарата: «Сіздің де бабаңыз Бек өзі емші өзі әулие адам болған ғой, кім біледі, мүмкін олардың жолдары бұл өмірде түйіскен де шығар» деп қолқа сала кеттік? Байдың мырзасы сияқты алдыңғы орынға жантая жайғасқан Жасан ағамыз: «Екі әулиенің кездескені туралы әзірше еш дерек естіген жоқпын» деп, жөткірініп алды да бізге таңсық жаңа бір әңгімені қоңырлата жөнелді: «Ертеректе менің бесінші атам- Бек емшіге ілесіп «Дөрбілжіңге» баруға Қондыбай, Тұрсынбақты, Өміртай деген кісілер төртеу болып жолға шығыпты. Жол-жөнекей «Желді қара» деген жердегі жол бойына таяу тұрған бір үйге шай ішуге түсіпті. Бұл үйдің иесі- Мұқаш есімді адам қатты сырқат екен, етінен әбден арылып болыпты. Олар шай ішіп отырғанда екі кәтел суды ішіп, тауысып қойыпты. Келгендер мұның себебін ақырындап біліп көрсе, оның сырқаты шөл екен, «қашаннан бері ауырасыз?» деп сұрағанда, ол: «6-7 ай болды, бармаған бақсы-балгерім, емшім қалмады. Тек, мына «уақ» елінде Бек деген емші бар деп естідім, бірақ, соған жете алмай, армандап отырмын» дейді. Сонда іштеріндегі Өміртай деген кісі: «Сол көксеген емші Бегіңіз мына адам» деп, Бекті таныстырған екен, әлгі науқас: «А, құдай-ай, іздеген емшім өзі келді, енді дертіме шипа табылып, Алла дертімнен құтқара көр» деп жылап жіберіпті. Шай ішіп болғаннан кейін, Бек емші науқастың тамырын ұстап отырып: «Тоқтау судан су ішкен екенсің. Сонда сумен бірге бақаның уылдырығы кірген, сенің ішкен суыңды сол бақа ішіп, бойыңа қондырмай, шөлдетіп тұр екен. Мұның дәрісін бағана келе жатқанда жолдан көріп едім, сол дәрі келсе, сен жазыласың» дегенде әлгі адам балаша қуанып, Аллаға одан соң, Бек емшіге жатып кеп жалыныпты. Бек емші өзімен бірге жүрген Тұрсынбақты деген жігітке: «Осы ауылдан жөн білетін бір адам ертіп, жолда жатқан дәріні алып келу керек. Оның жатқан жерін ұқтырайын: бәлен кезеңнен асып, бері қарай жүргенде, жолдың мінер жағында бір топ ши бар. Сол шиге таяу жерде жылқының қу тұяғы жатыр, соны алып келсеңдер» деп жұмсап жібереді. Бұлар бірер сағаттай уақытта әлгі тұяқты тауып, алып келеді. Тұяқтың формасы жылқыныкінен бөлек сияқты екен. Бек емші тұяқты ыстық сумен жақсылап жуып, тазалап, оны тұрасымен шағып, 15 шыны суға салып, қайнатып: «Осыдан 7 шыны қалғанда тоқтатып, ыстықтай ішсең, жазыласың. Ішіңдегі дертті осы дәрі өлтіріп түсіреді. Осыны іш, біз кетеміз» десе, әлгі адам отбасымен түгел жалынып: «Жатыңыз» деп, малын сойып, күтіп, жібермей қояды.Тұяқты ел орынға отырғанға дейін қайнатады да 7 шыныдай қалғанда тоқтатып: « Енді, су ішпейсің. Осы 7 шыны суды тауыссаң, жазыласың» деп айтып, тұяқтың суын ыстықтай ішкізеді. Су таусылғаннан кейін, төсегін қалың етіп салып, жылылап орап тастайды. Тамақ ішіп болғанда әлгі сырқат адам: «Терлеп кеттім, қатты ыстықтатым, енді қайтем?» дейді. Сонда Бек емші: «Бұрын терлеп, қызушы ма едің?» деп сұрайды. Әлгі кісі: «Жоқ, тер шықпаушы еді» дейді. Бек емші:«Ондай болса, сенен шыққан тер- 6 -7 ай ішкен суың. Бойыңды суық алып кеткен. Енді, суық шығып, етке жылымық кірді. Егер, шыдамасаң, ашып тастап, жалаңаш отыр. Ал, шыдасаң, ішіңдегі дертің түсіп, таңертең бізбен бірге шай ішетін боласың. Қазір шөлің қандай?» дегенде, ана науқас: «Шөлім басылып қалды» дейді. Бек емші: «Ондай болса, шыда. Сенің ішіңде 2 бақа бар екен. Олар қазір дәрінің ыстығына шыдамай өлді, ертең түседі» дегенді естіп, бұған разы болып кеткен сырқат жан, қиналса да шыдап баққан ғой. Таңертең тұрса, әлгі адам аппақ шөлмектей болып қалыпты. Тәбеті тамаққа тартып, елмен бірге шай ішіп, отбасымен жырғап қалады.

 Содан Бек емші жолдастарымен Дөрбілжіңге барып, бірер күн жүріп қайтып келсе, әлгіде бұрынғыдай шөл жоқ, тамаққа қарап, денсаулығы түзеліп, әбден сақайып алыпты. Бек емші айтқандай, ішінен 2 бақа түсіпті. Мұны Бек емші шүберекке орап, қалтасына салып, өзімен алып кеткен екен.

 Сонда Бек емші:«Бұл бақаны түсірген, осыдан 40 жылдың алдында өлген «құланның тұяғы» болуы керек» депті.

 Пах, шіркін, расында да, әңгіме десе, дегендей-ақ екен. Ұйып тыңдадық. Жәкең өзі әңгімені бір түрлі шебер айтады ма, қалай, оның қызығына беріліп кетіп, біраз жолды да еңсеріп тастаппыз, түс ауа «Бөрітастаған» мен «Ырғызбай әулие» кесенесі тұрған «Күмісті жайлауына» келіп жеттік.

**Күмістіде**

 Біздерді қайырлатқан бұл жер – Алтаймен жалғасқан Тарбағатайдың солтүстік қапталындағы Қалба тауының Кіндікті *(Кіндікті ауылы- аудан орталығы Ақсуаттан солтүстік-батысқа қарай 122 км жерде, Тарбағатай жотасының солтүстік сілемдері-Сағымжал тауының (1215м) батыс баурайында, Аягөздің оң саласы-Балтақара өзенінің жағасында, құрғақ дала белдемінде орналасқан.Тұрғыны 1,0 мың адам (1999) Іргесі 1961 жылы Карл Маркс қой өсіру кеңшарын құруға байланысты қаланды.Климаты көбінесе құбылмалы болып келеді. Жазда күн аптап ыстық болады.Шілде айының орташа температурасы +28-270С. Үнемі жел соғып тұрады.Ал қысы бірде ерте, бірде кеш келеді.Ерте келген жылдары ауылда қар өте қалың болады.Боран ұдайы соғып тұрады, әсіресе Қалбадан соғады. Қыста ауа райы 35-40-қа дейін төмендейді.Топырағы қара-қоңыр).*  өңіріндегі «Күмісті жайлауы» деген құйқалы алқап, қасиет қонған киелі мекен. Бұл жерде Ырғызбай әулие жатыр. Ол кісі дүниеден өтерінен үш күн бұрын: «Мәңгілік мекенім- «Күмісті жайлауы» болады» деп, айтқан деседі.

 Осы «күмісті» сөзін белгілі жазушы әрі ақын, ұлт қормалы Мақсат Әубәкіров ағамыз «Әулие Ырғызбай және тылсым дүние жұмбақтары» кітабында өте сәтті талдайды: «*Мұндағы күміс- метал, яғни темір, ал оның арғы атасы- тас. Және күміс- Айдың металы, ал Ай исламның, бүкіл мұсылман қауымының ту белгісі. Біз бүгінде «Әл-Мисақтан (араб сөзі, біздіңше- Әлімсақ)- бері мұсылманбыз!» деген сөзді көп айтамыз. Неге? Егер, арабша айтылатын осы «Әл-Мисақ сөзінің алдындағы «Әл» есімшесін алып тастасақ, онда «мисақ» сөзі- шарт, мөр, таңба, тұмар, мағынасында болып шығады. Себебі, ертедегі «Нұрнама» атты кітапта «Тәңір» өз нұрының бір кішкене бөлшегінен (қалдық сәулесінен) барлық ғаламды жаратқан» дейді. Әлемде көзге көрінбейтін, құлаққа естілмейтін нәзік, қалдық сәуленің бар екенін алғаш рет Әл-Фараби айтқан. Ал, ежелгі дүние ғалымдары «қалдық сәулені» кейінгі ұрпаққа жеткізу үшін, оны «тасқа жазылған таңба» ретінде түсіндірген. Оның атын «Әл-Мисақ» деп атаған. Әл-Мисақ- яғни, «таңбалы тас» дегенді білдіреді. (Күллі мұсылман әлемі ғалымдарының айтуына қарағанда «Әл-Мисақ» Меккедегі «Қағбаның қара тасында» сақтаулы ). Біздер, ең айқын бұлтартпас дәлелді де «тасқа таңба басқандай» дейміз ғой және баланың еңбегі (миы) де «тас» дегенде қатады.*

 *Демек, бұл күндері инфра, ультра деп келетін сәуле мен дыбыс толқындарының табиғатта бар екенін адамдар ертеден білген. Ол сәулелер адам бойына сіңіп денеден қайта шығатын болған, оны- «биоөріс» деп атайды. Ол кез келген адамның бойында жоғары, төмен, орташа деңгейдегі түрінде кездеседі және өзінен шығаратын сәулелеріне қарай ақ, көк, сары болып бөлінеді. Бойынан ақ сәуле шығаратындар- емшілік қасиеті жоғары адамдар болса, көк сәуледе- көзбояушылық (гипноздық) ағыс басым болады екен. Ал көріпкелдердің бойынан сары сәуле ұшқындайды. Ырғызбай атамыздың шапанының түсі сары болуы да тегін емес шығар*» дейді.

**Кесенеде**

 Алдымыздан сәлем бере шыққан өткір көзді, жылы жүзді жас жігіт біздерді бастап жүрді. Жуынып-шайынып, ғұсылымызды алғаннан кейін, бірден әулиенің қабірінің басына барып, құран бағыштадық, іштей дұға-тілектерімізді тіледік, ырымдап қабірдің жоғарғы тұсындағы шетен ағашына ілінген «ақтық»-тан алдық.

 Жәкеңнің мұнда алғаш келуі, айналаға мұқияттап зер сала қарап жүр. Ағамыз көп жайды көңіліне түйіп, ой елегінен өткізіп қояды. Содан ерекше әсер алып, қатты толқыды ма: «*Алаштың атымен ұлы іс бастаған құрмет пен марапатқа лайық қазақтың қай тұлғасы болмасын осында келетін жер екен. Бұл арада әруақты күңірентетін алып- қашпа сөз, жалған, дақпырт әңгімеге әлдеқашан нүкте қойылған екен. Халқымның табысқан төбесі, ұйысқан іргесі боларлықтай қасқа мен жайсаңы кеңес құрып, ұлттық мүдде ұранын ұрпақ санасына ұялататын- ақ жер екен*» деді?!

 Қазақ тарихында «ерекше тылсым күш иесі, емші һәм әулие кісі» атанған Ырғызбай бабамыз 1787 жылы қазіргі Жарма ауданының Қарақия тауының баурайында дүниеге келіп, 1850 жылы 63 жасында Күмісті жайлауында қайтыс болған, сонда жерленген. Әруақты атамыз 15 жасынан бастап, емшілікпен айналыса бастаған деседі. Шығыстанушы ғалымдардың айтуынша, ол кісі мыңға жуық шөптің түрін жатқа танып, қандай ауруға, қалай қолданатынын білген. Тарбағатай тауларында өсетін алтынтамыр, ермен, жалбыз, бірсалар және т.с.с. неше түрлі шөптен дала зертханасында дәрілер жасаған. Сол дәрілерін алдын-ала сайлап, өзіне келе жатқан адамды және оның жанына батқан ауруы мен емін күні бүрын сезіп-біліп отырған. Жазылмайтын ауыр науқастардың үйіне бармай-ақ, бетінің бері қарамайтынын күншілік жерден сезіп отыруы ерекше қасиет емес пе? Және ем-домына ақы алмаған екен. Ауруханасы жоқ, ешкім ота жасамайтын заманда Алланың жіберген қасиетті құлы ретінде адамдарға шипасы тиген. Мал әкеліп, ризашылығын білдіргендерге «жетім-жесірге беріңдер, менің міндетім бөлек» дейді екен. Сондықтан бабамыз халық арасында «Ырғызбай әулие» атанған. Бұл жайында халық жадында жатталған жақсы лебіз, тылсымға толы әңгімелер мен газет-журнал беттерінде жарық көрген мақалалар да баршылық. *(авторлар- Қ.Алтынбаев, Т.Жұртбай, З.Кәрімхан, М.Әубәкіров, Е.Жұмахан, Н.Қанафин, М.Бахтин және т.б. газеттер- Егемен Қазақстан,Семей таңы, Ертіс өңірі, Қала мен дала, және т.б.)*

 Ұлы бабамыз кезінде Абайдың әкесі Құнанбайды да ауыр сырқаттан емдеп жазыпты. Бұл оқиға Абай дүниеге келерден 13 жыл бұрын болған көрінеді. Сонау Шыңғыстау бөктеріндегі тобықты Өскенбай бидің ұлы Құнанбай ауырғанда: «*Бір айдан соң барамын, емдеймін, жазылады!»* деп, нық сеніммен айтуының өзі де әулиелік емес пе?

 Поляк саяхатшысы Адольф Янушкевичтің «*Қазақ даласына саяхаттан күнделік және хаттар*» атты еңбегінде Құнанбайдың 1846 жылдан бұрын қатты науқастанғаны жайында жазылса, Ырғызбай емшінің 50-ге қараған шағында шамамен 1833 жылдары Тобықтының Құнанбайын емдеуге барғаны жайлы кейінгі зерттеушілердің жазбаларында да кездеседі.

 Назарбек Қанафиннің «Атақты емші Ырғызбай еді...» атты мақаласында: «...*Шыңғыстаудан адам келеді, ол өзін Айдос қыржы Қуандықтың құдасы Өскенбайдың жібергенін айтады. Емші келген адамнан жай-жапсарға әбден қаныққан соң: «Шешек дерті-ауыр дерт, ол өзіңді, не көзіңді, болмағанда өңіңді алуға келеді. Зертең, сүзек те оңай жау емес. Айтуыңша, әлсіреген дене, бауыр, жұмыршақ сырқатына шалдыққан ғой. Мен науқасты, емдемей тұрып жіберген атын алмаймын Алла сәтін салса, бір айдан кейін барып емдеймін, жазылады! Қазір дәрілік шөптердің піскен шағы. Дер кезінде жинап алған жөн, еліңізге осы сәлемімді жеткізгейсіз, деп дүниеге қызықпайтын Ырғызбай атамыз жетектегі атты кері қайтарыпты»-* дейді.

 Ырғызбай әулиенің тірі кезіндегі көмегі науқастарға қандай болса, өлгеннен кейін де әруағы қаншама дімкәс жанның ауруынан айығып кетуіне ықпал етіп келеді.

 Қасиетті бабамыз қайтыс боларының сәл алдында: *«Мені осы құба белге жерлеңдер, зиратымды көтермеңдер, ұрпақтарым көтереді»,* деп өсиет қалдырған екен. *(жаратушының нұры жауып тұратын жер, онда оқылған дұғалар қабыл болады деп, адамдар әулиенің басына 1903 жылдан бастап келе бастаған көрінеді).*

 Ақыры әулие өзі айтқандай 1920 жылдары Шы­ны­бай есімді адамның түсіне енеді де: *«Ей, Шыныбай, менің басымда қозы-лақ ойнап жүр, зиратымды көтер, саған Алла тағала береді»* дейді. Ол қара сиырын жегіп, сүйреткімен тас тасып, әулиенің жатқан жерінің алғашқы сандықшасын қояды. Содан кейін оның тұрмысы тү­зелген деседі. Ал әулиенің мазарын 1956 жылы Кіндікті ауылының Омарбек, Ахмет, Баях­мет, Оразай, Мұқатан, Тайпақ деген ақсақалдары көтерген. 1966 жылы мазардың жанында зиярат етуге келушілер қонатын тас үй салынған. 1986 жылы кесененің қазіргі шырақшысы Болат Тағабайдың әкесі Құнанбай мазардың ескерткіш тасын қойған екен. 1990 жылы бүкіл ел болып, кесенені ақ кірпішпен қаптайды. Ал соңғы 15 жылда Ырғызбай әулие жерленген «Күмісті» жайлауына табиғи қызыл тастан өріліп жаңғыртылған еңселі кесене тұрғызылды. Оның құрылысына Павлодар өңіріндегі Баянауылдан 60 шақырым жерде орналасқан Бірлік ауылынан 25 «КамАЗ»-ға тиелген тас жеткізіліпті. Шала піскен гранит – өте құнды құрылыс материалы болып табылады. Бас- аяғы бір жарым айда біткен жұмыс барысында бабамыздың тастан қаланған зиратының бірінші сұлбасы сақталған. Архитекторлар Ырғызбай ата мазарының VII ғасырдағы сәулеттік стилге сай келетінін айтады. Іргетасы қасиетті «7» санына байланысты 7 қабаттан өріліпті, содан шығыс өңіріне тән 3 күмбезді шошақ кесене шыққан. Күмбезге орнатылған күн сәулесінен қуат алатын шамдар түн баласында мазарға жағылған 40 шырақ іспетті кесенеге ерекше шырай беріп тұр. Кесененің сыртқы есігі тот баспайтын құрыш болаттан қойылыпты.

 Сонымен қатар, бұл жерге тек кесене ғана емес, тұтас тарихи кешен салынып, ол бүгінгі таңда адамдардың зиярат ететін «рухани орталығына» айналып отыр. Онда: кітапхана, мұражай, мешіт, қонақүй, дәмхана және т.б. құрылыстар бой көтерген.

 *(Кесенені қайта жаңғыртып және осы кешенді құрылыстардың жобасын жасаған ағайынды Дәлелхан мен Бәделхан Сабуровтар)*

 Кешен өткен жылы мемлекеттің қарамағына алыныпты.

**Кітапханада**

 Біздер «Дала даналары» деген атаумен салынған кітапхананы аралап көріп шықтық. Мұнда VII-VIII ғасырда парсы және көне шағатай тілінде жарық көрген көне қисса-дастандар мен  осыдан екі ғасыр бұрын араб қарпімен қадымша жазылған Құран-Кәрім мен Әбу- Насыр Ибн- Синаның 1954 жылы Ташкентте жарияланған кітабы, сонымен қатар, медицина, әдебиет, тарих, техника, халық емшілігі, әулиелік туралы 3 мыңға жуық кітап қоры жиналған көрінеді.

 Кітапханаға Жасан Зекейұлы Ел Тәуелсіздігінің 25 жылдығына арнап шығарған «Тәуелсіздік- тағдыр сыйы» атты жаңа кітабын қолтаңбасымен сыйға тартты.

 *(Бұл кітапхана 2013 жылы Мейір Ескендіровтің жеке қаражатына салынған).*

**Мұражайда**

 Кітапханадан шыққаннан соң, бұл кешендегі тағы бір ерекше ны­сан – «Аманат» мұражайына бас сұқтық. Табиғи тастан салынған, екі қабаттан тұратын мұражайдың ұзындығы 63 метрді құрайды екен. Бұл – Мұхаммед Пайғамбарымыздың *(с.ғ.с)* құрметіне және Ырғызбай әулие жасаған пайғамбар жасына сәйкестендіріліп жасалған деседі. Мұражай алдына Күмісті жайлауынан табылған таңбалы тас қойылған. Ал кіреберісте «Машалла» сөзі ағаштан ойылып бедерленген. Семей медициналық университетінде оқыған Пәкістандық Бәкар есімді хафиз *(құран-кәрімді жатқа білетін адам)* жігіт кесенеге арнайы келіп, екі күн бойы құран аударған көрінеді. Сол хафиз жігіт сыйлаған «Машалла» сөзі таңбаланған картинаның үлкейтілген нұсқасын жергілікті шеберлер жасап шығыпты. Мұражайдың іші ҚР Мемлекеттік рәміздерінен басталады.

 Мұражайдың тағы бір ерекшелігі- қазақтың қасиетті санына орайластырылып 7 саты, 7 терезе жасалған екен. Қазіргі уақытта екі қабатты мұражайдың бірінші қабаты жәдігерлерге лық толып тұр. Жиыны- 2 мыңнан асады. Онда: көне астау, кебеже, құмған, ағаш және тас­тан жасалған қол диірмендер, шойын үтіктер, жез самауырлар, келі-келісаптар сынды тұрмыстық дүниелер, түйе шекпен, қасқыр ішік, жарғақ іспетті ата-бабаларымыздан қалған киім-кешектер, сүйектен жасалған қамшы, көне үзеңгілердің түр-түрі, оның ішінде сүйектен, күмістен жасалып, оюланған сәндік үзеңгілер, құйысқан, өмілдірік сияқты ат әбзелдері, күміс жүзік, шолпы, сырға сынды әшекей бұйымдары, шиті мылтық *(1841ж., құйылған),* шоқпар, адырна және т.б. қару-жарақтар, тайтұяқ өлшемі, ұста көрігі, бүркіттің балдағы сынды заттар этнографиялық құнды дүниелер бар. Ана бір бұрышта домбыра түрлері жинақ­талыпты. *(сүйек домбыра, қос домбыра, ағаш домбыралар).* Мұндағы ең қымбат жәдігерлер – Нұғыман болыстың алтын жіппен тоқылған парсы кілемі мен *(кілемді оның жиендері тапсырған)* Базар болыстың 1870 жылы Қытайдан алдырған қазаны көрінеді. Сондай-ақ, Меккеден, Түркістаннан, Отырардан, Хорасаннан, Мойынқұмнан, Маңғыстаудан, Саураннан жеткізілген жәдігерлердің өзі де бір шоғыр.

 Ал, мұражайдың оң жағында қазақтың атақты хандары мен батырларының *(қазіргі заман суретшілерінің қиялымен ойдан салынған)* қаздай тізілген портреттері тұр. Және әр хан мен батырдың суретінің астына олардың елге сіңірген еңбектері мен ерлік істері туралы қысқаша мәліметтер жазылыпты. Сонымен бірге, бұлардың қасына бүгінгі күннің батырлары- даңқты спортшыларымыздың да фотосуреттері ілінген екен. Тіпті, керек десеңіз, патшалық Ресей мен кеңес одағы кезінде пайдаланылған әр түрлі байланыс құралдары- патефон, радио, көне фотоаппарат, таразы кірлері, жазу машинкалары және ескі чемодан да бар.

 Осынау құнды жәдігерлерді іздеп тауып, жинаған, кесене шырақшысы Болат Құнанбайұлы ағамызға зор алғыс білдіреміз!

 *(Мұражайды танымал кәсіпкер Ерболат Әпсәламов тарту еткен).*

**Мешітте**

 Кесене жанында Біріккен Араб Әмірлігіндегі Заир мешітінің үлгісімен жасалған жаңа мешіт айрықша көз тартады екен. Біздер мұсылман ғұрпымен мешітке кіріп, 5 рәкәғат намазымызды оқыдық.

 Мешіт құрылысының ұзындығы мен еніне қасиетті «7» саны таңдап алыныпты. Оның қыш кірпіші Хиуадан әкелінген көрінеді. Шеберлер кесене аумағында электр қуаты жеткіліксіз болғандықтан, кірпіштерді осыдан 30 шақырым жердегі Қожагелді ауылында ойып, дайындап, қажетті пішініне келтіріп отырған деседі. Оюлы өрнектермен нақышталған қыш кірпіштер мешіттің іші- сыртына бірдей тамаша рең беріп тұр. Оның зәулім күмбезі мен 4 мұнарасы алыстан менмұндалайды. Ең кереметі- жаз бойы мешіттің дауыс зорайтқышы арқылы «құран аяттары» өзінің әуезді үнімен Күмісті даласына естіліп жатады екен.

 *(Мешіт 2008 жылы белгілі кәсіпкер Жомарт Сәдуақасовтың қаржысымен салынған).*

**Алып асық**

 Сол күні елді елең еткізер тағы бір ғажайыпты**-** 50 мың асықтан құралған ұзындығы- 4 метр, ал биіктігі- 3 метр болатын «алып асық»-ты көргенде, бәріміз таң- тамаша қалдық. Өте келісті-ақ жасалған екен, бүкіл кешенге үйлесіп, ұнасып, жара­сып-ақ тұр. Оны бажайлап, бипаз­дай, сипап та көрдік. Бұл бірегей туындыны жасау үшін, Ырғызбай әулие кешенінің қазіргі директоры, әлемдік Гиннестің рекордтар кітабына енген коллекционер Болат Құнанбайұлы 50 мың асықты 16 жыл бойы жинап келіпті. Және осы жұмысқа 6 айын арнапты. Иә, қазақ үшін асықтың маңызы зор. Біздер бір-бірімізге тілеу тілегенде де:«Асығың алшысынан түссін!» дейміз ғой.

 Енді, осы «алып асық» Елордада өтетін «EXPO-2017» көрмесіне қойылмақшы екен.

**Ас**

 Ақсуат ауылында27 мамыр күні Ел Тәуелсіздігінің 25 жылдығына орай өтетін, Ырғызбай Досханаұлы атындағы Халықаралық әлем кубогіне қатысу үшін әлемнің 25 елінен келген 100 палуанға *(Қытай, Корея, Түркия, Украина, Литва, белорусия, Россия, Белгия, Армения, Германия және Азия құрлығының кіл мықтылары 100-ден аса палуан келді)* 26 мамыр күні кешкі сағат 08.30-да әулиенің басында құран оқылып, ас берілді. Әр бес жыл сайын ұйымдастырылып отырған жарыс биыл әлемдік деңгейде Ақсуат ауылында өткелі жатыр.

 Әлбетте, мұндай ірі жарыстар бұған дейін әлемнің Лондон, Париж, Нью-Йорк, Мәскеу, Астана және т.б. қалаларында өтіп жүрген болатын... Ал, биыл қазақ күресінен кезекті Әлем кубо­гының бә­секесі ауылда өтеді. Әрі бұл жарыс Бүкіләлемдік күрес федерациясының күнтізбесіне енген жарыс. Әрі, жарысқа қатысатын балуандар арасын­да күрестің әр түрінен әлем, Олимпиада чемпиондары бар.

 Осы жарысты ауылда өткізу идеясының авторы, Дү­­ниежүзілік қазақ кү­ресі фе­дерациясының вице-пре­зиденті Беделхан Камалханұлы былай дейді: «Аты мен істеген елдік ісі бүкіл Қазақстанға белгілі Ыр­ғызбай Досханаұлы жүл­десі үшін өтетін бұл Әлем кубогының маңызы – шеттен келетін қонақтарға елді, жерді көрсету, жер жән­­­­­наты Тарбағатайды аралату. Бұл біздің туризмдегі мүмкіндігімізді де паш ету!».

 Бұл байрақты бәсекеге Дүниежүзілік «Қазақ күресі» федерациясының Құрметті Президенті Қажымұқан Масимов пен Федерацияның Президенті Ислам Әбішев арнайы келді.

 Жоғарыда аталғандардан басқа, бала- шаға мен қатын-қалашты, шал- шауқанды қоспағанда, арлан бөрідей мыңдаған жігіт жүрді. Жалпы әулиенің басына жиналған халықтың ұзын саны шамамен 5000-дай деп айтуға болады.

 Осы көріністерді тамашалап тұрғанымызда Жәкең халқымыздың жадынан ұмыт бола бастаған мынадай бір тосын дәстүр туралы айтып қалды: *«Ертеректе аталарымыз күрес сайысына шығару үшін палуанға жуандығы білектей тал ағашын сыққызыпты. Сондағы білек күшінің әсерімен жас тал ағаштан су сорғалаған. Палуандарды шаршы кілемге осы сынақтан өткеннен кейін ғана шығаратын болған. Сол дәстүр бүгінде үзіліп қалды. Енді оны қайта жаңғыртуымыз керек!*» дегенде, мұндайды бұрын естімен біздер аң-таң болып қалдық. Бұл шынымен де, ҚР Мәдениет және спорт министрлігінің құлағына жеткізетін өте құнды ақпарат екен деп өзара даурығысып кеттік.

**Ығызбай ата бастауы**

 Әулиенің басына келген жалпы бұқараға берілетін кешкі ас мерзімінің уақыты тым созылып кеткендіктен Жәкең: «*Аяқтан тозып бостан-бос тұрмайық, әлі бір жарым сағатсыз бұл басталмайды*» дегеннен соң, екеуіміз атаның кесенесінен сәл төменіректегі *(100 метрдей)* бастау-бұлаққа бардық. «Бисмиллә» деп ауыз тиіп көріп едік, суы өте дәмді әрі аса суық емес және шөлді де бірден басады екен. Бұлақтың көзі шығып жатқан жерден сәл жоғарылау біткен желке тұсындағы бұжырланған шымды ши бейне бір алып айдаҺардың басы тауға еніп бара жатқандай жоталанып көрінеді. Үстіне шығып едік, жас баланың миындай былп-былп етеді. Оны бұл жақта «зайсан бассейіні» деп атайды екен. Қазіргі Зайсан көлінің бұрынғы аты XVI ғасырға дейін «Бейне теңіз» *(ежелгі түркіше)* болғаны бізге тарихтан белгілі. Кейіннен, ол теңіз тартылып кеткен де, оның орнына көл пайда болған. Сонда бұл атаудың сыры неде, әлде ол бір кездері тартылып кеткен теңіздің арнасы ма, әлде Зайсан көлімен жалғасып жатқан жер асты суының жер үстіне шығып тұрған бір жүлгесі ме??

 Бұл сұрақтар Жәкең екеуімізді әлдебір тылсым ойларға қарай жетелей жөнелді...

 Сол кезде алыстан асқа шақырған дауыстар естілді.

**Түнемелікте**

 Қазақта: «Алладан тіле, әу­лиеге түне» деген жақсы сөз бар ғой, әрі аталарымыз жолда не мешітке не молаға да қонатын болған. Біздер сол түні әулиенің басына түнеп, рухына тағзым етіп, дұға оқыдық. Бұл күн- аса елеулі күн болды.

 Мен өзі қашаннан аз ұйықтайтын «құс ұйқылы» жанмын. Сол түні түс көрдім *(оны айту маңызды емес шығар).* Түстің өзі де «адал түс, қияли түс, шайтани түс» деп үшке бөлінеді екен. Түс жорушысын тапқанша қыл көпірдің үстінде, ұстараның жүзінде тұрады. Түстің жақсылығы жорушыда. Сондықтан түсті бейпіл ауыз адамға әсіресе, құрдас пен жиенге, жезде мен жеңгеге және әйеліне жорытпайтын көрінеді. Олардың бәтуасы жоқ, ойларына келгенін айта салады деп қауіп қылған ғой қазақ!

 Меніңше, қазіргі күні біздер «әруақ» пен «аруақты» айыра алмай жүрген сияқтымыз. «Әруақ»- рух, ұрпақтары сыйынатын *(сыйлайтын)* ата-бабаның қасиеті. Әруақтың өз киесі бар: басқаға тигізетін жақсылығы не жамандығы дегендей. Сондықтан да, ол жайшылықта көзге көрінбейді, тек жақсылықта не жамандықта ғана көрініс береді. Біз- рухқа бас иетін халықпыз ғой, сол үшін де бұл жарық дүниеде рух жақындығынан қымбат, рух жақындығынан ардақты ештеңе жоқ деп санаймыз.

 Ал «аруақ»- қаусап қалған мүрде, сүйек. «Ат арыса тулақ, ер арыса аруақ» дейтініміз содан. Алайда, көпшілігіміз бір күні шіріп кететін денемізді жақсы формада ұстау үшін, не жегенімізді қадағалап жүреміз де, бірақ, өкінішке қарай, ешқашан шірімейтін рухымызға еш күтім жасамаймыз!

 Атақты көріпкел Ванганың айтуы бойынша жер үстінде 5 өркениет және 4 бүкіләлемдік су тасқына болған екен. Соңғы су тасқыны 850. 000 жыл бұрын жер бетінен «атланттар өркениетін» жойып жіберді. Біздің қазіргі өркениет- бесінші «арийлік нәсіл» делінеді.

I-нәсіл- періште тәріздес адамдар;

II-нәсіл- елес тәрізді адамдар;

III-нәсіл- лемурийліктер *(денесін жүн басқан адамдар, мәселен, «қар адамы»)*;

IV-нәсіл- атланттар;

V-нәсіл- арийліктер.

 Әр өркениет: «Біз табиғаттың бір бөлшегі емеспіз, оның қожайынымыз» деп, өздерін Тәңірге *(құдайға)* теңеуге тырысты. Ал жазаның нәтижесі белгілі- «ақырзаман». Бұл дегеніміз- ақырзаманды алыстататын да, жақындатын да адамдардың ниеті деген сөз. Яғни, жамандық ойласаңыз- жаратушының жазалау бағдарламасы бар екенін ұмытпаңыз, «құдайсыз қурай да сынбас». Жаратқан иеміздің: «Менің қалауымсыз жапырақта түспейді» деген ескертпе-сөзін жадыңызға сақтаңыз. Пайғамбарымыз Мұхаммед *(с.ғ.с.)* өз хадисінде: «Ақырзаманның бір белгісі- әділетсіздік дағдыға айналып, зинақорлық жаппай етек алады» дейді. Уа, Алла Тағала! Нүктедей ғана жүрекке мұхиттай иман бере көр, 5 күндік мына жалғанда 4 құбыламыз тең болып, 3 бақытқа ие болып *(денсаулық, кәсіп, жақсы жар),* 2 жүзділерден сақтанып, 1 сүйген адамымызбен бақуатты, жақсы ғұмыр сүрейік. Ал жақсы ғұмыр сүргіміз келсе, жақсы адам іздейік, ал жақсы адам тапқымыз келсе, жақсы сөз сөйлеп жүрейік, жарандар. Ол үшін, біріншіден- өмірге аса қажетті 2 нәрсені ұмытпаған абзал: «*Алланы және өлімді*»; екіншіден- өмірге мүлдем керегі жоқ 2 нәрсені ұмытқаның жөн: «*Басқаға жасаған жақсылығыңды және басқаның саған жасаған жамандығын*...».

 Кесенеге барған адамның таң атпай тұрып, кері қайтуы керек екен. Біз де сол үрдісті бұзбай, келген ізімізбен таңғы сағат 04.00-де «бисмиллә» деп жолға шығып кеттік.

**Бөрітастағанда**

 Қайтар жолымызда Ырғызбай әулие кешеніне іргелес жатқан «Бөрітастағанға» бардық. Төңірек сілтідей тына қалған, не ұшқан құс, не жүгірген аң, не бейсауат жолаушы көрінбейді. Бас- аяғы әлі қырқылып, күзелмеген, түгін тартсаң майы аққан, ши, селеуі селтиген мына маңғаз далада ел тұрмайды демесең, торғай қонатын бұтасы көп-ақ...

 Елсіз жазық далада, маңайында тауы жоқ алқапта бой көтерген алып жартасты көргеніңіз бар ма? Бұл- Қазақстанның 7 кереметінің біріне жататын әйгілі «Бөрітастаған» жартасы!

 Ол өзі төртбұрышты әрі биік, ашық түсті гранитті алып жартас. Жартастың шығыстан батысқа созыңқы келген шеңбер бойы бір шақырымға жуық, ұзын тұрқы 300 метр, ені 10 метр, ал биіктігі 50 метрдей. Терістік *(солтүстік)* жағының кертпешті жадағайлау жиегінен төбесіне шығуға болады, ал күнгей *(оңтүстік)* жағы тіп-тік жалама жақпарлар. Ғалымдардың айтуынша, Бөрітастағанның 5000 жылдық тарихы бар көрінеді. Ертеде қазақтар осы жерге жиі келіп, құрбандық шалатын болған, жартас төбесінде өсетін бұталардың бұтағына немесе түбіне шыт байлап отырған екен. Былайша, бір қарағанда табиғи жартасқа ұқсайды, бірақ, бұл жұмбақ әрі құпия тастың қайдан, қалай пайда болғаны жайлы жүздеген жылдарда әртүрлі болжамдар айтылды, аңыздар өрбіді, қиялдар қаулады. Ал олардың өзегінде қаншалықты шындықтың жатыр, ол бір құдайға ғана аян!

 Осы өңірдің тумасы, алаш арыстарының бірі – Отыншы Әлжанұлы Бөрітастаған жайлы аңызды «Дала уәлаяты» газетіне ықшамдап жариялапты: *«Тарбағатай тауының солтүстіктегі һәм Қалба тауының оңтүстіктегі бөктерлерінің ортасында Сарыдала деген жазық бар. Бұл даланың ортасында Бөрітастаған деген недәуір биік тау жартасы жападан-жалғыз тұрады. Ұшар басында үйілген тастар бар. Жұрт оны бұрынғы шамандар болған заманнан қалған деседі. Бұл оқшау тау турасынан ел былайша айтады. «Бұрынғы заманда бір үлкен алып дәу Тарбағатай тауында ешкі бағып жүріпті. Бұл алыптың денесінің зорлығы сонша, Түйемойнақтың басында отырғанда мұның аяғы Ботамойнақта жатады екен. Күндердің бір күні бұл алып дәудің қосағы ешкілерін бағып, жіп иіріп отырғанда кебенектеріне қасқыр шауыпты. Оның бөрілерге қаперінде лақтырған ұршығы барып Сарыдаланының ортасына түсіп, сол арада тау болып қалыпты»* дейді.

 Орыс ғалымы В.И. Каменский: *«Бір күні құдіретті патшайым Тарбағатай тауының бөктерінде саны жетпес табын-табын малын қорғап отырып, Зайсанмен арадағы жазықтан қасқырларды көріп қалып, жартастан үлкен тасты жұлып алып бөрілерге лақтырған. Сол себептен жапанда жалғыз «бөріге тастаған тас тұр»* дейді. Бұл әрине, аңыз! Ол туралы ел жадында сақталған қиял-ғажайып әңгімелер әлі де айтылады.

 Өлкетанушы Бейсенбай Байболов: «*Бөрітастаған- адамдарға төбесіне шығуы өте қиынға түсетін биік жалаң жартас. Осы жартастың қасында халық әділ қазыларының аймақтық төтенше жиыны өткен.Таудың тастарында жиынға қатысқан басшылардың аты-жөні жазылған, және де еуропа нәсілді адам басының көне суреті бейнеленген*» дейді.

 Мақсат Әубәкіров: *«Бөртастаған жайлы ойласам, Тайгаға түскен Тұңғыс метеориті есіме түседі. Тайганың қалың орманын жапырып, сол маңайдан табылмайтын кеткен «Тұңғыс метеоритінің» (Тунгус) жұмбағын ғылым әлі шеше алмай келеді. Әлем ғалымдары сол метеорит (жұлдыз тас) жерге көлбеу келгендіктен бағытын басқа жаққа түзеген деген болжамдар айтуда. Бұл, әрине болжам. Бірақ, сол жұмбақ метеорит осы «Бөрітастаған» болуы да мүмкін. ?*» дейді.

 Иә, ғылымға «Қағбаның қара тасы»-ның «темір метеорит» екені белгілі.

 Ал Бөрітастағанға қатысты жергілікті ғалым мен өлкетанушының пікірі екі түрлі. Мәселен, 1975-1983 жылдары аралығында алғаш ғылыми-зерттеу жүргізіп, ол жайында республикалық «Білім және еңбек» журналына көлемді танымдық мақалалар жариялаған математика ғылымдарының докторы, Қазақстан Ғылым академиясының аға ғылыми қызметкері Тоқтар Нұрекенов: «*Бөрітастаған аспаннан түскен қатты дене. Бұл тас «метеориттік қопарылыс» кезінде ұясынан жылжып кеткен пергаменттік дене болуы мүмкін*. *Және* *осы тастың маңынан салмағы 1,5 грамм болатын темір сынықтарын (таза никель мен темірдің қоспасы) тауып алдым. Сондықтан да, бұл жартас- метеорит»* деп айтады. Алайда, бұл ғалымның пікіріне қарама-қарсы ұстанымдағы «Тарбағатай табиғаты» қоғамдық ұйымының төрағасы Ержан Құттыбаев: «*1995-96 жылдары осы Бөрітастағанның тасын алып, Алматыда өткен ғылыми-практикалық конференцияға бардым. Сол жерде осы саланың білгір мамандарымен сұхбаттастым. Олардың көбі бұл- кәдімгі «тау жынысы» деген тоқтамға келді. Яғни, Бөрітастаған- метеорит емес, ол- табиғаттың сыйы!*» дейді.

 Ал аймаққа келген геологтердің пайымы мүлдем бөлек. Олар: «Бұл тас- мол су көзін басып жатыр» деген тұжырымды ұстанады.

 Бізше, осы сөздің жаны бар сияқты. Өйткені, жергілікті тұрғындар: *«Бағзы замандарда Балқаш, Алакөл, Зайсан арасы тұтасып жатқан көл болған. Уақыт өте келе су тартылып, оның көзін осы жартас басып қалған екен. Сол себептен де, құз тастары ашық ауа-райында күндіз жылтырап жатса, жауын-шашынды күндері тайғанақ келеді*» деп айтады. Несі бар, өте қисынды сөз, санамызға бір сүңгіп шығатын ойлы сөз!

 Десе де, Қағба мен Бөрітастағанның геометриялық формасының үштаған емес, төрттаған *(текше тас)* екені де анықталған.

 Осындағы Бөрітастаған атауы- «бөрі», «тас» және «таған» деген үш түрлі сөзден құралып тұр. Яғни, Бөрітастаған- бөр*(іге)* қойылған тас таған немесе бөріге ұқсаған тас деген ұғымға саяды. Бәріміз білеміз, біздің қазақ жаратылысынан жануарда- жылқыны, құста- қыранды, жыртқышта- бөріні ерекше қадірлейтін жұрт. «Ер азығы мен бөрі азығы жолда» деп, оның сертке берік мәрттігін үлгі тұтады. Бөріні есігін күзетіп тұған итінен де артық қадірлейді, оны «көкжал», «көкбөрі», «дала серісі» деп, аса бір құрметпен еркелетіп атайды. Жаңа туған ұл перзентін «бөрідей болсын» деп «Бөрібай, Бөріхан, Бөлтірік» және т.б. есімдерді де «бөрі» сөзімен байланыстырып қояды. Мықтылықтың өлшемі де осы- бөрі!

 Міне, сол еркін даланың суыт жортқан батыры- көкбөріге ғайыптан тіл бітіп: «*Ей, адамдар! Алтын белдікпен сақиналана бекіткен анау Бөрітастағанды көрдіңдер ме, ол аса биік те емес, бірақ, тым өр, бек тәкәппар әрі елін сүйген азаматтай асқақ. Төріме шықсаңдар да, төбеме шыға көрмеңдер, менің төбемде тек күнге ғана орын бар деп тұрған ер мінезді қазаққа ұқсайды ма, қалай*?» дейтіндей. Шынтуайтында да, атам қазақ қонағын төріне шығарса да, төбесіне шығармаған ғой. Ол тіпті, ешкімнің басына шыққанын қаламайды да. Өйткені, оның қанында ерлік пен өрліктің, парасаттылықтың алтын

 Әйтсе де, біздер табиғаттың адам баласына сыйға тартқан бір шыңы ғой деп, Бөрітастағанға шықтық. «*Ия, бауырларым! Біз- тұлпарына доңыздың басқан шөбін жегізбеген кірпияз, қуаты ерен, қаны сапалы, жілік майы бүтін, тіліне, дініне берік тастүйін жұртпыз ғой. Өмір осылай жалғаса береді, шығатын шыңдар әлі алда болсын!»* деді Жәкең, осы келісімізді жақсылыққа жорып...

 2015 жылы «Бөрітастаған» жартасына Қазақстандағы археологиялық құндылығы аса жоғары табиғи-тарихи ескерткіш мәртебесі берілді.

**Қайтқанда**

Көзбен көргенімізді ойымызға түйіп, алған әсерімізді өзара бөлісіп, ұзын жолдың бойымен Семейге қарай ызғытып келеміз. Түні бойы таң асып, бауырынан жараған сүліктей арғымағымыз басын шұлғып тастап, бар пәрменімен асфальттің апшысын қуырып барады.

Біруақытта Ерзат інім Жәкеңді сөйлеткісі келіп, түйеден түскендей салмақты сұрақтарын түйдек-түйдегімен қойып қалды:

- «Жасан аға! Осы Тәңірі ренжиді ме?» деді.

Жәкең оған еш іркілмей-ақ:

- «Жоқ. Тәңірі ренжімейді, ол бәріне де кешірімді болады» деп, шынайы пейіл, шырайлы ниет, имани ізетімен Ерзатқа күлімсірей қарады. Философтың сұрағы ұнады.

Ерзат:

-Сізше «дін мен дәстүрдің қайысысының деңгейі жоғары?» деп, Жәкеңе жорта сауал тастады.

Жәкең болса, өзінің қашанғы сырбаз қалпынан танбай:

-Дәстүрдің деңгейі жоғары, деді.

Алған жауаптарына дән риза болған Ерзат әңгіменің шоғын тағы да үрлей түскісі келіп:

-«Жас- Ай» атауының мағынасы не, жалпы, ол неден басталды?» деп сөз ауанын жаңа бір арнаға қарай бұра берді. Әлбетте, бүкпесіз әңгіменің бұйдасын ұстай білу де еркін ойлы жандардың ғана қолынан келеді емес пе?

Сол үшін де Жәкең жастардың ойынан үнемі осылай жаңарып, жаңғыруды тілейді, ал бойынан белсенді, кесек қимылдың болғанын қалайды.

Әр нәрсені қабылдауы қағылез Жәкең:

-«Мен 1994-1995 жылдары атамекенге оралдым. Өзгелер сияқты бірде аш, бірде тоқ күйде 2-3 мың теңге стипендиямен жан бақтым. Елге оралған кейбір азаматтар қиыншылыққа шыдамай қайта көшіп, енді біреулері базар жағалап, сауда-саттыққа кетіп жатты. Ал мен медицина саласынан бір сәтке де қол үзбедім. Түске дейін аспирантурада оқимын, түстен кейін, отадан соңғы асқынуларға қарсы ине қоямын.

Қалқамандағы №12 аурухананың бас дәрігері Есентай Тәжиев деген ағамыз ине емінің оң әсерін байқағаннан соң: *«Түстен кейін, шығыс медицинасымен науқастарды қосымша емдеуіңе*» деп жеке кабинет берді. Жұмысым жақсы жүре бастады. Келетін науқастардың да саны күннен-күнге артып бара жатты. Кісілер кезекке тұратын болды. Сол науқастардың біразы маған:«*Сіз күніне 10-15 адамды емдеп жазып жатырсыз. Алматы қаласының Бостандық ауданынан басқа жерде тіркеуде тұрғандар сіздің еміңізге жете алмай жүр. Өзіңіздің жеке клиникаңызды ашсаңыз дұрыс болар еді. Науқастар тек қана Бостандық ауданынан келмейді ғой, сіздің еміңізді бүкіл қазақ қажет етеді*» деген өтініштерін білдіріп жүрді. «Құланның қасуына, мылтықтың басуы» демекші, дәл сол кезде өзім де жеке клиника ашып, емді жалпыхалықтық деңгейге шығару қажеттігі жайында ойда жүрген болатынмын.

Бірде туған жездесінің беломыртқа жарығын операциясыз емдетіп, апайының жүре алмайтын мешел баласын жүргізген ине емінің шипасын әбден түсінген Айшагүл Бекболатқызы деген қарындасымыздың: «*Аға, сіз жеке клиникаңызды ашпайсыз ба?*» деп айтқанда, шынында да бұл істі енді созуға болмайды деген тұжырымға келдім. Қазіргі күні маған «қыдыр» болып жолыққан осы кісі менің аяулы жарым!

Айшагүл ол тұста нотариуста қызмет ететін, заңның, құжат рәсімдеудің қыр-сырын білетін және маған қалай кредит алу керектігін де түсіндірді. Тіпті, өзінің көлік алуға деп жинаған қаржысына бір бөлмелі үй сатып алып, оны менің атыма тіркеп, кредит рәсімдеп, ғимаратқа дейін бірге іздесіп, қолынан келген барлық көмегін жасап бақты.

Ал енді клиника ашсақ, оған ат қою керек дегендей, екінші мәселе де қылаң берді. «Дауа», «Шипа» және т.б. атауларды айтып көріп едім, бұларды өзге мекемелер иемденіп қойғандықтан, құзырлы орын ол атауларды қайталап қоюға рұқсат бермей қойды. Оның үстіне бұл атаулар өзімнің де оң жамбасыма келе қоймайтын. Сонымен, талапты мекемелерден қажетті рұқсаттарды толықтай жинап болып, ғимаратты бекітіп, ертесінде орталықтың атауын қойып, ресми құжатын алатын күн еді.

Дәл осы түні бабам Бек әулие түсіме енді де:«*Балам, өзіңнің есімің ойыңа оралмады ма? Сен жаңадан ай туғанда туылғансың, анау бала да жаныңда бекер жүрген жоқ. Орталық атауы «Жас ай» болсын!*» деп аян берді. Түн ішінде ояна кетіп, «Жас ай» деген сөзді жазып қойдым.

Таңнан тұра салып әлгі сөзді қайтара оқып, жас және ай сөздерінің ортасына сызықша қойып, «Жас-Ай» деп тіркеуден қиындықсыз өттім.

«Жас» – деген өзімнің, «Ай» – деген Алла жолықтырған Айшагүл Бекболатқызы есімінің алғашқы екі әрібі. Содан «Жас-Ай» деген символдық мәні бар тіркес пайда болды. Ал, медициналық тұрғыдан алғанда жасару сөзінен – жас, айығу сөзінен – ай ұғымдары бірігіп, жасарту-айықтыру орталығы ретінде де түсіндіріледі, деп Ерзатқа қарай сол денесімен бұрылды.

-Ерзат: Аян беріліп қойылғаны керемет екен, аға, ғұмырлы болсын, деді.

Сәл үнсіздіктен кейін, «тіл мен жағымызға бір сәтке тыным берейікші» деп ән тыңдауға көштік. Менің өтінішіммен Жәкең Өрікгүл Өтеміс апамыздың «Жасан вальсі» деп аталатын әуезді әнін қосып қойды.

Келдің бе, Жасан?

Шөлдеген елге.

Дерттіге шипа,

Беруге күнде.

Адамнан артық,

Жан бар ма жерде,

Алғыспен қайтар,

Баталы ерге.

Қайырмасы:

Қазағымның,

Нұры тассын.

Халқыңа2

Қалаулы бола бер,

Жасан!

Келдің бе, Жасан?

Шөлейтті жерге.

Себелеп сумен,

Бүркуге күнде.

Жер – ана асыл,

Құлпырып демде.

Жымыңдап гүлдер,

Жұлдыздай түнде.

 Әннің әуеніне біраз елітіп алғаннан кейін, Жәкеңнің еңбегіне алғыс айтқан атақты ақындарымыздың үнтаспаға жазылған *(Тұманбай Молдағалиев, Ибрагим Иса, Марфуға Айтқожина және т.б.)* арнау-өлеңдерін тыңдай бастадық...

 Түс ауа Семейге жеттік. Жәкең жеке көлігін Астанаға қайтарып жіберіп, аздап демалғаннан кейін, Алаш көсемі Әлихан Бөкейхан мен Алаш арыстарының соңғы тұяғы саналатын- Қайым Мұхамедханұлының ескреткішіне тағзым етті. Олардың тұрған үйлерін көріп, табандарының табы қалған көшелермен аяңдап жүріп өтті.

 Сөйтіп, Алланың қалауымен бір жолда екі бірдей қуаныштың үстінен шығып қалдық, оның біріншісі- Ғарифолла Есімнің 70 жылдық мерейтойы болса, екіншісі- Ырғызбай Досханаұлы атындағы Халықаралық әлем кубогі.

 Семейде бір күн аялдаған ағамызды Ерзат, Айзат, Асхат және мен болып кешкі самолетпен Алматыға шығарып салдық.

 Жолыңыз болсын, қадірлі аға!

***Айдын ЫРЫСБЕКҰЛЫ***

***ҚР Мәдениет және спорт министрлігінің***

 ***геральдист-сарапшысы,***

***Алаштанушы.***